description: Meiega jagab oma lugu üks tavaline eesti naine, kellel ometi ei ole väga tavaline elu. Tema minevikus on värve loonud kolm erinevat meest – kolm abielu, mis kõik olid ühel või teisel moel vägivaldsed. Ta tahab oma suhetest rääkida, et aidata teisi, kes on samas olukorras.

title: Ühe eesti naise lugu: "Mul on olnud kolm vägivaldset abielu…"

maintext:
Anonüümsust palunud naine on praegu 30ndates ning on pärit tavalisest Eesti väikelinnast. «Te ei ole üksi, sellest kõigest on võimalik välja tulla,» on tema sõnum. Siin on tema esimese suhte lugu.
«Olin 14 aastat vana, vanemate inimeste laps, range kasvatusega perekonnast, kus pidi õppima ainult viitele ja laps rääkis ainult siis kui kana pissib. Kui ma sündisin, oli ema 42 ja isa kohe 50 saamas. Olin natuke mässumeelne puberteedieas tütarlaps, kui kohtusin oma esimese mehega. Ta oli 18, paneme talle selles jutus nimeks Mati. Lävisin tihti endast vanemate kaaslastega, kuna endaealised tundusid minu jaoks lapsikud.
Meie kohtumine oli omamoodi humoorikas: ta sõitis mulle kogemata jalgrattaga otsa, ma kukkusin ja minestasin. Hästi romantiline, on ju! Teised tüdrukud rääkisid hiljem, et oo, ta on nii lahe ja kõva tüüp... Oli ju 90ndate algus ja kõvad mehed nahktagidega olid ägedad. Igatahes oli ta õhtuks välja uurinud, kus ma elan. Hakkasime kohtuma, hästi tihti olin kodust öösiti ära, vahel põgenesin, sest kodus oli ainult karjumine ja isapoolne karistamine. Emal meie peres sõnaõigust ei olnud, kõik allusid isale, kuid samas võin öelda, et isa ema peal füüsilist vägivalda kunagi ei tarvitanud ja alkoholi ka meie peres ei armastatud. Oli ainult range distsipliin ja kehaline karistamine.
Mäletan korda, kui olin kümnene ja läksin klassiõe juurde, kuna ei tahtnud koju minna, ning ema tuli mind otsima. Koju jõudes oli isa nii vihane ja sundis mind pükse maha võtma. Ema tuli vahele ja palus, et ta mind ei nüpeldaks. Isa lukustas ema magamistuppa, haaras mul jalgadest, rippusin pea alaspidi ning ta peksis mind spinningu otsaga... See oli meil karistusvahend…
16aastaselt vägivallatsejaga abiellu
Läks nii, et koolis ma eriti ei käinud, kodus ei elanud, raha ei olnud, vahel olin mitmeid päevi näljas, aga armastus oli suur. Ilmnesid ka esimesed kaaslase vägivallamärgid. Talle meeldis tugevalt juua alkoholi, osaleda löömingutes, varastada... oh! Mäletan korda, kui olin olnud jälle paar päeva söömata. Mati sebis kuskilt raha ja me saime osta ühe burksi. Mati asus kohe õgima... Tahtsin ka… Palusin: «Kas sa annaksid mulle ühe ampsu...? Ta sülitas selle mulle näkku. «Söö siis,» vastas ta ainult selle peale.
Sain teada, et mu ema on haiglas. Olin 15. Jõudsime sinna, kui ema just suri, silmadki olid veel lahti... See oli raske, nii valus... Ema oli ju minu ingel.
Pärast ema surma arenesid asjad nii, et hakkasime ikka isaga uuesti rohkem suhtlema. Isa leppis Matiga ning leidis, et kui ikka koos voodit jagame, peaksime ikka ametlikult ka abielus olema. Abiellusin Matiga, olin 16.
Abielu Matiga nägi välja selline: Mati tööl ei käinud, raha meil ei olnud, elasime vanemate kodus, kus elas ka minu noorem õde. Isa oli leidnud juba uue naise, õnneks üüri maksma ei pidanud, ainsaks sissetulekuks oli toitjakaotushüvitis. Mati käis tihti joomingutel, vahel ei tulnud mitmeid päevi koju, oli selliseid kordi, et kui tuli purjus peaga, siis nõudis, et talle raha või viina sebiksin. Loomulikult polnud mul kumbagi kuskilt võtta, talle jäi alati alkoholist puudu, palusin tihti, et ta ei läheks edasi jooma, kuid selle peale sain kas jalaga või põlvega kõhtu. Ükskord kukkusin selle peale pikali, haarasin kätega tal jalast, palusin ikka, et ta ei läheks... Ta tagus mind jalgadega edasi ja läks ikka.
Aeg möödus, sündis minu esimene poeg. Seis oli sama. Sünnitoetuse jõi ta ka maha, kodust asjad müüdi pandimajja, mul ei olnud rinnas piimagi, sest süüa polnud, oli stressis. Oma kallile kahenädalasele imikule polnud mul muud anda kui suhkruvett, abi paluda polnud mul ka kelleltki, oli ka ju häbi ja isale ei julgenud ma oma muredest rääkida. Vahepeal sai nii öelda veega «lipsukartuleid» praetud, kusjuures maitses tol hetkel võrratult.
Kodust välja pääsemine osutus päästvaks
Pojake oli kuuekuune kui otsustasin, et pean ikka ise tööd otsima. Olin 18aastane. Sain tööle hooldekodusse vanureid hooldama. Elu oli kohe ilusam. Tekkisid töökaaslased, tuttavad, sõbrad. Sai süüa, hakkasin ka enda eest hoolitsema, tekkisid ka sihid ja eesmärgid. Ühtlasi kerkis küsimus: kes tahan ma tulevikus olla? Milline on minu tulevik? Kas koos selle laaberdajaga ja joodikust muidusööjaga, kes armastab alkoholi rohkem kui mind? Jah, ta ei joonud enam nii palju, tegeles ka lapsega, kui olin tööl, kuid tema peale loota kunagi ei saanud.
Igatahes aeg läks edasi, saabus kevad. Isa tegi mulle ettepaneku, et kas ma ei sooviks minna maasikaid korjama. Tollel ajal olid veel Soomes FIMid ja maasikakorjamisega teenis tolle aja mõistes roppu raha – aasta siis oli 98. Loomulikult olin ma nõus. Ka Mati oli nõus, tal ei jäänud muud üle, sest mina olin see, kes perele leiva laua peale pani.
Soomes olles aga kohtasin ma meest, sellist rahulikku, hästi vaoshoitut. Ta ei rääkinud eriti midagi, oli minust peaaegu üheksa aastat vanem. Ta tõesti tundus hästi rahulik, sain ka teada et on korralikust perekonnast, omab töökohta. Mees tundus minu jaoks turvaline, meie suhe hakas arenema. Hiljem sai sellest mehest minu järgmine abikaasa, aga see on juba üks teine lugu…
Viis nädalat maasikakorjamist ja ma naasin koju. Esimesel ööl ütlesin, et tahan lahutust.
Uskuge või mitte, see läks suht lihtsalt. Andsin Matile poole oma teenitud rahast, sest mul oli kahju, ei saanud ju inimest niisama tänavale saata. Andsin talle nõud ja muu eluks vajalikku ka kaasa. Armastasin ju vaatamata kõigele teda ju ikka – esimene armastus ju.
Paar nädalat hiljem sain teada, et rahad jõi ta paari päevaga maha ja niiöelda kaasavara on mööda küla laiali. Pojake oli tol hetkel aastane.
Olin 19, kui lahutasin. Minu esimene abielu kestis peaaegu viis aastat.
Mis ma sellest abielust järeldan?
Ägedad kutid, kõvad mehed ei ole ägedad abikaasad ega vastutustundelised. Naised ja pere on nendele teise- või kolmandajärgulised. Noored tüdrukud ei mõtle tihti peaga ja astuvad suhetesse, mida nad ka hiljem tihti kahetsevad. Tahan öelda ka vanematele, et liigse rangusega ja karistamisega te tõukate oma lapsi endast eemale. Nad hakkavad otsima hellust ja tähelepanu mujalt.
Füüsiline karistamine jätab jälje kogu eluks. Tihti lepivad tütarlapsed, keda nende isad on füüsiliselt karistanud või kes on pealt näinud, kuidas isa vägivallatseb emaga, olukorraga, kus mees on vägivaldne. Kas te soovite oma tütardele sellist meest? Emad, kui teie lapsed näevad vägivalda ja kogevad seda, kas te soovite et see on tulevikus nende peremuster, et nii ongi õige!?»


description: Trenn on hea moodus, kuidas meeleolu parandada ja tuju tõsta. Tänu liikumisele vallanduvad kehas endorfiinid, mis aitavad tähelepanu kõigelt ebameeldivalt mujale juhtida. Tänu sellele mõjubki värskes õhus jalutamine ärrituse vastu nii lõõgastavalt.

title: Kas maruvihasena treenimine on ohtlik?

maintext:
Hiljuti avaldas aga südametervise ajakiri Circulation uuringu, mis heidab sellele tõele veidi teist valgust. Nimelt leiti, et kui trenni minna väga vihasena, siis mõjub see küll hästi vaimsele tervisele, aga võib väga ohtlik olla füüsilisele tervisele, edastab Yahoo Health.
Kui uurijad küsitlesid 12461 infarkti saanud inimest, selgus, et umbes üks seitsmest oli tund aega enne infarkti saamist väga vihane ja endast väljas või pingutas end füüsiliselt. Infarkti saamise risk tõusis aga kolm korda, kui füüsiline aktiivsus ja viha käisid käsikäes selle 60-minutilise ajavahemiku sees.
Kuigi uuringuga ei tulnud välja põhjuse ja tagajärje seost, on tulemus siiski piisavalt silmatorkav, et seda tõsiselt võtta. Nii füüsiline pingutus kui tugev emotsioon võivad mõlemad tõsta vererõhku ja südamelöögisagedust, mis koormavad vereringet. Kui arterid on juba mõnevõrra ummistunud, võib trenni ja emotsiooni koostoimel tekkida tromb, mis võib vallandada südameinfarkti.
See muidugi ei tähenda, et nüüd ei tohiks halva tujuga trenni minna, sest nimetatud uuringus osalesid enamjaolt mehed, kelle keskmine vanus on 58 aastat. Pealegi hindasid nad oma füüsilist pingutust ja emotsionaalset seisu ise, mis tähendab, et andmed ei pruugi olla väga täpsed.
Küll aga tasuks oma pulsil pärast rasket tööpäeva silma peal hoida ja võtta suure emotsionaalse koorma ajal vähe vabamalt.

fasttext_language: et


description: Oled ärgates unine, kuid on vaja kohe keskenduda? Fox News Health on reastanud neli toitu, mida süües on võimalik unisusest lahti murda.

title: Neli toiduainet, mis aitavad keskenduda

maintext:
1. Õunad.
Oma kõrge kiudainete ja loodusliku suhkrusisalduse tõttu on õunaga parim päeva alustada. Õuntes sisalduv glükoos imendub aeglaselt verre ning annab pikemaajalise energiasüsti. Uuringud näitavad ka, et nendes sisalduv kvertsetiin aitab närvihaigusi eemal hoida.
2. Avokaadod.
Paljud uuringud on näidanud, et avokaado võib tõsta luteiini taset ajus, suurendades tähelepanuvõimet. Avokaadod sisaldavad rasva, mis aitab informatsioonil närvide kaudu ajju jõuda.
3. Hommikusöök.
Hommikusöök pole küll konkreetne toiduaine, kuid siiski kõige olulisem algus päevale. Hommikueine aitab kaasa lühimälu säilimisele. Uuringud on näidanud, et õpilased, kes enne olulisi kontrolltöid söövad, suudavad need sooritada paremale hindele.
4. Rohelised taimed.
Spinat, lehtkapsas ja naeris on rikkalikult täis folaate, mis aitavad ajul töötada täisvõimsusel. Uuringu käigus avastati, et madal folaaditase organismis soodustab depressiooni teket.


description: Väikesed asjad, mis tähendavad palju ja panevad su kaaslase naeratama.

title: Kümme moodust, kuidas teha kaaslane õnnelikuks

maintext:
Siin on väikesed asjad, mis ei maksa palju raha ja aega, aga panevad su kaaslase tundma, et teda armastatakse ja temast hoolitakse, vahendab Female First.
Tee oma kaaslase tass teed. Pärast rasket tööpäeva ei ole mitte midagi paremat kui üks tassike teed, mis rahustab ja maandab päeva jooksul tekkinud pinged.
Tee talle süüa. Söögitegemine on paljude arvates väga romantiline ja lisaks annab see võimaluse sellel, kes tavaliselt süüa teeb, lõõgastuda ja näiteks raamatut lugeda samal ajal, kui sa köögis süüa valmistad.
Korista kodu ära. Kui sa oled tavaliselt see, kes koristamisest kõrvale hiilib, siis võiksid oma kaaslast üllatada ja kodu korda teha. Su partner kindlasti hindab seda, et ta saab tulla koju ja selle asemel, et kohe koristama asuda, saab ta rahulikult puhata.
Osta väike kingitus. Lemmikšokolaad või hea raamat teevad alati tuju paremaks. See ei pea palju maksma, aga see näitab, et sa oled oma kaaslase peale päeval teiste tegemiste kõrvalt mõelnud.
Saada talle sõnum või e-kiri. Väike armas sõnum võib päeva palju paremaks muuta. Kirjuta näiteks, et sa igatsed teda, armastad teda või lihtsalt mõtled tema peale. Võid viidata ka mingile sündmusele nädala lõpus, kuhu te mõlemad lähete, et oleks, mida oodata.
Telli toit koju. See on väga lihtne viis, kuidas kerge vaevaga mõnusalt diivanil head toitu süüa ja kaisutada. Eriti pärast pikka tööpäeva ei viitsi alati suurt rooga valmistama hakata.
Pidage tähtpäevi. Väike tähistamine hea söögi ja joogiga tekitab romantilise tunde, mis kandub edasi ka magamistuppa.
Kujunda vannituba lõõgastavaks spaaks . Täida vann vahuse veega ja aseta vannituppa küünlaid, mis loovad rahuliku meeleolu nii, et su kaaslane saab lõõgastuda ega pea argmuredele mõtlema.
Tee talle kompliment. Ära kunagi võta oma partneri olemasolu iseenesest mõistetavana. Ütle talle, et sa hoolid temast ja sa arvad, et ta on sinu jaoks parim inimene maailmas.
Ole magamistoas tähelepanelik ja innukas. Mida kauem kestab eelmäng, seda parem. Pühendu sellel ajal täielikult oma kaaslasele ja kasutage oma aega linade vahel maksimaalselt ära. Unusta kähkukas, aeglane ja romantiline seks on palju erilisem.


description: Tallinn Fashion Week toimub juba paari nädala pärast, 19.-21. oktoobrini Kultuurikatlas. Tegemist on Eesti moemaailma ühe kõrghetkega, sest just siis antakse välja Eesti ihaldatuim moedisaini auhind Kuldnõel.

title: Tallinn Fashion Week läheneb! Hääleta oma lemmiku poolt siin!

maintext:
Ivo Nikkolo peadisaineri ja kahekordse Kuldnõela laureaadi Eve Hansoni sõnul on Ivo Nikkolo Pre-Fall 2016 ehtekollektsioon saanud alguse lihtsatest igapäevastest leidudest, mis on veidi ootamatult saanud moeehte kuju. Inspiratsioon leiti moelooja sõnul muuseumidest, kus tihti kohtuvad kunst ja teadus, esteetika ja teadmised ning kus igapäevased esemed või nähtused on esitletud viisil, mis pakuvad tõelist meelenaudingut ning silmailu.
Baltmani peadisainer Antonio: meeste püksid on sel kevadsuvel lühemad kui kunagi varem
Baltmani peadisainer ja Eesti olulisema moeauhinna Kuldnõel laureaat Aivar «Antonio» Lätti sõnul on Lääne- ja Lõuna-Euroopast pärit meestemoe trend – klassikalisega võrreldes lühemad või üles kääritud püksid ehk kukepüksid – leidnud sooja vastuvõtu ka Eesti meeste seas. Lisaks jagab Antonio paari lihtsat nõuannet, millega pükste valikul sel kevadsuvel kindlasti arvestada.
Moelooja Eve Hanson tunnustas noori Ivo Nikkolo Noore Talendi auhinnaga
Eesti ühe hinnatuima moemärgi, Ivo Nikkolo, peadisainer ja kahekordne Kuldnõela laureaat Eve Hanson tunnustas möödunud laupäeval 7. mail moeetendusel Mood-Performance-Tants kollektsiooni «Must joon» autoreid Ivo Nikkolo Noore Talendi preemiaga.
Galerii: Piret Ilves esitles Kuldnõela võitnud kevadkollektsiooni
Kevadpühadel, 26. märtsil esitles Kuressaares Arensburgi Lounge'is moodi disainer Piret Ilves, kes võitis sama kollektsiooniga auväärse Kuldnõela 2015.
TFW: OTSE MOELAVALT! Year by Raivo Holm moe-show ja kommentaarid
Raivo Holm esitles originaalseid, kantavaid ja glamuurseid mantleid daamidele ja härradele. Tallinn Fashion Week'il tutvustatud kollektsiooni pärliteks olid uudsed mantelkleidid, kus ühinesed efektselt helkiv kaitsev kangas ja kahar siluett.
Lõuna-Eesti suurimat moeüritust juhib Uku Suviste
Tasku keskuses toimub järgmisel reedel Lõuna-Eesti suurim moeüritus Fashion Meets Dance, mis üllatab seekord tantsukunsti ja tipptasemel pesumoe ahvatleva kooslusega. Näeme Kriss Sooniku esimest moeetendust Tartus ning Vanemuise balletitrupi etteasteid.
Presidendiballi pärlid
Presidendi vastuvõtt on kahtlemata üks Eesti Vabariigi uhkemaid vaatemänge, kuid kindlasti pole tegu suurima kohaliku moe-show’ga. Erinevus on suur ja põhimõtteline: moelaval kõnnivad kleidid, modellid üksnes esitlevad neid, presidendile annavad aga kätt Eestimaa parimad pojad ja tütred, kelle rõivastus üksnes toetab nende isikupära.
Eesti esiminimalist Piret Ilves Kuldnõelaga kroonitud
Eesti kuldsete moetalentide hulgas on üks võimekas tegija juures – värskeim Kuldnõela võitja on puhta joone poolest kuulus Piret Ilves. Elustiil püüdis disaineri kinni otse lavataguses võidusaginas ja annab edasi kõige ehedamad emotsioonid.
Reporteri video: Kuldnõela võitis Piret Ilves!
Telliskivi Loomelinnakus toimus Kuldnõela gala, kus anti välja Kuldnõel ja Hõbenõel. Sel aastal olid Kuldnõelale nomineeritud Piret Ilves, Raivo Holm ja Aldo Järvsoo. Võitjaks kuulutati Piret Ilves. Hõbenõelale kandideerisid Äli Kargoja ja Jo Nurm. Võitjaks valiti Jo Nurm.
TALLINN FASHION WEEK - kohe algab moemaraton!
Algab terve aasta kõige ideetihedam ja kontsentreeritum moemaraton Tallinn Fashion Week! Kõigi moemaiaste eestlaste kokkutulek saab teoks juba algaval nädalal 21.–24. oktoobril Telliskivi loomelinnakus. Elustiil piilub backstage’i ja annab vihjeid, mida kindlasti vaatama tormata.


authors:
Regina
Moodne Naine

description: Kui ma olin umbes kahekümne-aastane, vägistati mind peaaegu ära. Ütlen peaaegu, sest füüsilisi asitõendeid sellest ööst, mil võõras kahemeetrine mees mind voodis kinni hoidis, ei jäänud. Ma ei läinud politseisse. Ütlen vägistati, sest ka peaaegu loeb ja rünnaku šokist üle saamiseks on mul kulunud peaaegu kümme aastat.

title: Moodne naine: mind ei defineeri see, et mind vägistati

maintext:
Naissugu on nõrgem sugu. Mehed on meist tugevamad. Ka siis, kui naine õpib enesekaitset, ostab kotti pipragaasi, jookseb kiiresti või oskab ülehelikiirusel oma abikaasa, turvamehe, politsei numbrit valida, on ta füüsiliselt nõrgem.
Las ma toon ühe näite – kui ma kõnnin keset ööd halvas kandis pimedal tänaval ja vastu tulevad kolm naist, ei hirmuta see mind eriti. Jah, muidugi võivad need olla narkomaanid või vargaplikad, aga poolenisti automaatselt ja samas ikkagi ka kaine mõistuse najal hindan olukorra üpris heaks. Kui aga mu poole liigub kolm meest ja ma näen, et huvitan neid, käib seljast külm jutt läbi.
See külm jutt, ta on ajaga väiksemaks läinud. Alguses, aasta ja paar vahetult pärast seda, kui karjusin «Ei!» ja tagusin rusikatega inimest, kes leidis, et on hea murda sisse mu hotellituppa ja mind puhta füüsilise jõu üleoleku õigusega ahistama hakata, olin pimedatel tänavatel peaaegu halvatud ja sain vana hea paanikahoo.
Mul tekib selline tunne, et naisena ei ole vahet, kas tänav on valgustatud või mitte, kartma peab ikkagi. Koguaeg, natuke. Mida need hilisteismelised poisid tahtsid, kes mulle pühapäeva pärastlõunal ühes suures Tallinna rannas hüüdsid: «Jaluta, jaluta, musike, varsti teeme sinuga kotijooksu!» Nad tahtsid, et ma nende ees võpataksin. Nad tahtsid seda külma jutti, nad nautisid seda.
Või keda ma lollitan, ma ei läinudki pimedatele tänavatele, sest mul oli tunne, et ma ei kontrolli enam midagi. Et minuga võivad kõik, kes on minust tugevamad, teha mida nad tahavad. Ja minu jalaga saanud koerapoja seisus psüühika ütles tol hetkel, et inimesed tahavad mulle halba. Nad tahavad mulle haiget teha.
Naine ikka ise süüdi?
Kui Kim Kardashiani hotellituppa murdsid sisse relvastatud ja maskides röövlid, tirisid ta voodist välja, teipisid kinni tema suu ja käed, oli Kimi esimene mõte, et teda hakatakse nüüd vägistama. Issand, kui kurb seda teada on. Issand, kui palju see ütleb naiste ja meeste ja terve maailma kohta.
Jah, muidugi on Kardashianide klanni kõige kuulsam liige kohati feminismile halb ja tema andetusest võib kirjutada raamatuid. Peale selle ütlevad eksperdid, et osaliselt on naine oma teemantide röövis ise süüdi, mida ta siis lehvitas neid sotsiaalmeedias. Kuid ometi ajab see mõte mul südame pahaks, et mehed, terve kamp mehi, kes on tugevamad, relvastatud ja kogu sündmust ette planeerinud, suruvad ühe naise põrandale ning teevad temaga, mida nad tahavad.
Nagu ajab mul südame pahaks, kui loen meediast, et teatri või õlletehase juht Eestis kasutab kas füüsilist või töist vägivalda oma alluva suhtes, kellega ta lisaks kõigele muule intiimsuhtes on. Mul tekib selline tunne, et naisena ei ole vahet, kas tänav on valgustatud või mitte, kartma peab ikkagi. Koguaeg, natuke. Mida need hilisteismelised poisid tahtsid, kes mulle pühapäeva pärastlõunal ühes suures Tallinna rannas hüüdsid: «Jaluta, jaluta, musike, varsti teeme sinuga kotijooksu!» Nad tahtsid, et ma nende ees võpataksin. Nad tahtsid seda külma jutti, nad nautisid seda.
Oma töö tõttu reisin ma pidevalt suuremates ja väiksemates Euroopa linnades ning viimase aasta-kahe jooksul tuleb Euroopast murettekitavaid teateid. Jälle oli kuskil kamp mehi, kes tegi midagi kambale naistele. Jälle rööviti kotte ja rünnati seksuaalselt, loen lehtedest ning sõidan siis ise nendesse linnadesse.
Ja mul on nendes hirm. Mitte küll enam selline halvav, emotsionaalset šokki läbi elava inimese hirm, sest õnneks on piisavalt aega tollest ööst mööda läinud. Ärge saage valesti aru, kui sind vägistatakse või peaaegu vägistatakse, mäletad sa seda terve elu, aga ma olen õppinud sellest faktist mõtlema kui faktist, jättes igasugused tunded hoolega ehitatud klaasseina taha. See ei defineeri mind enam. Nii et ma ei jäta oma reise ära, aga vahin õhtul restoranist hotelli kõndides ringi küll nagu hullumeelne.
Jah, Kim Kardashian oli ise süüdi, et ei organiseerinud hotelli turvamehi ja lehvitas teemantidega internetis. Ei, seelikut kandev naine Kölni tänavatel ei ole ise süüdi, et talle kallale tullakse. Ei, mina ei olnud tol ööl süüdi, kui see mees mu hotellitoa ukse lahti sai. Jah, alluva suhtes vägivalda kasutav mees tuleb hukka mõista uuesti ja uuesti, nagu tuleb rääkida uuesti ja uuesti sellest, et igasugune vägivald, aga eriti endast nõrgemate vastu suunatud vägivald peab lõppema.
Ma ei ole enam ohver
Kuid mis kõigist nendest tõdedest, mida me kõik ju varemgi kuulnud oleme, õppida? Rääkida on tore, aga naised jäävadki kartma? See, kes ei karda, kes sukeldub hulljulgelt ohtliku olukorda, pole ju ka väga nutikas. Tuleks ikka kõndida valgustatud tänaval, suurema seltskonnaga, pipragaasiga? Pikema seelikuga? Sotsiaalmeedias tagasihoidlikum olla? Ainult et kui palju me saame oma turvalisuse nimel teha, enne kui see hakkab takistama meie elusid? Sest, no tõepoolest, ma elan põhjapoolkeral ja pimedas kodus püsimine tähendaks talvel vanglakaristust.
Ühe asja olen ma nende aastate jooksul, mis mul üle saamiseks kulus, endale aga selgeks teinud. Ma ei ole enam ohver. See, kui mind korra rünnati, ei tohi mind defineerida, see ei tohi määrata mu unenägusid ega mu usaldust uute inimeste suhtes. Ma ütlen veel: see ei tohi mind defineerida. Iga sammukaja koridoris ei ole vägistaja oma. Iga kuju tänavalt ei vaata mu poole.
Kõlab imelihtsalt, et nii lihtsat asja peab korrutama? Aga aega läks aastaid, et see endale selgeks teha. Ma loodan, et Kim ka jõuab ühel päeval nii kaugele, kus ta saab peeglisse vaadata ja endale sisendada, nagu mina sisendan uuesti ja uuesti: ma ei ole enam ohver.


description: Kui sul pole olnud ehk aega meie portaalis iga päev külas käia, siis see kokkuvõte on just sulle. Siin on möödunud nädala lugejate lemmiklood.

title: Ära maga maha: möödunud nädala popimad lood

maintext:
Heidi Ruul: telefonis sorivad naised, te olete ajudeta argpüksid!
Mõtlen tihti, et olen ilmselgelt täiesti valel ajal sündinud. Tundub, et justkui mõned aastakümned tagasi oleksid tunded kuidagi suuremad ja võimsamad olnud. Ma ei taha elada maailmas, kus «laik» pildile omab kümmet erinevat tähendust või kus saab täiesti vabalt vaadata, kes on parasjagu «saadaval» ja kes mitte. Tahan maailma-pikki kirju kirjutada, ümbrikuliimi maitset tunda, postmarke kleepida ja vastust igatseda. Tahan aega, kus polnud muud valikut kui usaldada. Aega, kui telefonid polnud veel käe külge liimitud ja kui kahe minuti jooksul mitte vastamine ei kuulnud veel kriminaalkuritegude kategooriasse…


description: Kas sa oled kokku puutunud olukorraga, et teed oma kallimale kingituse/üllatuse, ise sellest nii õhinas olles, ning siis tuleb välja, et armsam ei reageerigi ootuspäraselt? Talle kas üllatus üldse ei meeldinud või jättis see teda külmaks. Mis valesti läks? Miks meil on nii keeruline vahel oma kalleid inimesi päriselt rõõmustada? Nii arutleb oma blogis vabakutseline ajakirjanik Getter Orusalu.

title: Armsama rõõmustamise saladus

maintext:
Küsimus, et kas ma tean, mis mu partnerit rõõmustab, on justkui selline, millele me kõik oskame vastata. Loomulikult meeldivad talle lilled, õhtusöögid, väljasõidud jne... Aga kas ikka meeldivad? Tahes-tahtmata teeme need «arvamused» lähtuvalt endast. Meile tundub sageli, et need asjad, viisid või meetodid, mis sobivad mulle üllatuseks-kingituseks-rõõmustamiseks, need meeldivad ka mu partnerile. Oi-oi-oi, kui vale see arvamus võib olla.
Me oleme kõik nii erinevad. Ausalt. Me ei tea tegelikult kunagi, mis teisele meeldib, enne kui me reaalselt ei ole temalt küsinud! Jah, ajapikku teist põhjalikumalt tundma õppides ja teda päriselt kuulates õpime samuti mõistma, mis teda päriselt võiks rõõmustada. Alles siis oskame kõikide kingituste-üllatuste-rõõmustamise fookuse keerata oma armsamale, mitte lähtuda ainult enda soovidest.
* Mulle võivad lilled meeldida, kuid armsam ei pruugi nende väärtust üldse hinnata. Tema jaoks võib see olla hoopis «lillede surma» tähendusega.
* Mulle võib tunduda imeline idee talle ilusad uued ehted kinkida, kuid ma ei mõtle sellele, kas talle meeldib metalli kanda või kui raskeid kõrvarõngad talle üldse sobivad. Või kas ta kannab peamiselt kulda või hõbedat, klassikaline eksimus!
* Ma võin küpsetada kooki, aga kui mul ei tule meelde, kas ta kõiki komponente sööb ja eelistab, siis võib see olla tühja läinud kingitusega. Kohupiimakook inimesele, kes piimatooteid ei tarbi, toob rõõmu asemel hoopis kurbust. Mu kallim üldse ei tunne mind!
* Mäletan, et üks mu tuttav rääkis, kuidas ta kingibki mehele sünnipäevaks cd-plaate, mida ise kuulata soovib.
* Teine tuttav rääkis, kuidas ta mees kinkis talle TomTomi (auto GPSi). Tema kinkis talle omakorda mikseri.
* Mina võin tahta vaba päeva veeta looduses, kuid partneri eelistus võib olla hoopis kodu koristamine.
* Mu üllatus võib olla see, et ma koristan ise üksinda terve kodu ära, kuid mu partner võib tunda end seeläbi hoopis väljajäetud ja hüljatuna ning rõõmustamise asemel on emotsioonid teised...
Mu sõnum on tegelikult lihtne - kui meis on soov oma lähedasi (olgu selleks armsam, sõber, õde/vend, ema/isa või kes iganes) üllatada või rõõmustada, siis peaksime keskenduma kingituse tegemisel ainult temale.
Mis teda rõõmustab?
Mida tema teha soovib?
Milline on tema armastuse keel?
Kuidas tunneb tema end tõeliselt õnneliku, armastatud ja üllatatuna?
Millise kingituse üle on tal siiralt hea meel?
Oeh, kõik oleks ju lihtne, kui me neile küsimustele kogu aeg ja iga inimese kohta vastata oskaksime. Aga ei oska. Nii olen ka mina kokku puutunud olukordadega, kus mu mitmeid partnerid on teinud mulle kingitusi, mis minu jaoks on olnud täiesti tühjad. Ja nii on olnud ka vastupidi - mina teen õhinaga mõne kingituse ja partner kehitab õlgu ning tema jaoks ei tähenda see miskit.
Kuidas ma saan teada, mis mu armsamat päriselt rõõmustab?
Sellele küsimusele on kaks selget vastust:
1. Küsi temalt.
2. Kuula teda / pane teda tähele.
Meie paarisuhe, meie armsam ja kallim, elukaaslane, naine või mees, on see inimene, kellega meil on elus kõige tugevam side. Ei, see pole su ema, parim sõbranna, tütar ega poeg, kellega sul on kõige tugevam side. See on su partner romantilises paarisuhtes. Ja sellesse suhtesse tuleb iga päev panustada.
Kuidas seda teha? Getter jagab kolm lihtsat ülesannet, mida võiks juba täna proovida. Loe edasi tema blogist!


description: Teda nimetatakse säravaimaks ennesõjaaegseks missiks, kes oskas oma ilu mitte ainult nautida, vaid sellest ka kasu lõigata. Kuigi Lilly oli siis 25-aastane, oskas ta käituda nagu tõeline daam ja tänu sellele saatis teda edu ka rahvusvahelisel areenil.

title: Miss Estonia 1931 Lilly Silberg - Eesti kaunitar, kes vallutas Pariisi

maintext:
Iludusvõistlused
Esimene üle-Eestiline missivõistlus korraldati 1923. aastal. Järgmised 1925, 1929 ja 1930. 1931.aasta võistlus jäi eelviimaseks enne Teist maailmasõda ja leidis kõige suuremat kajastust nii ajakirjanduses, ringhäälingus kui ka kunstis. Eesti Naisliit otsustas 1931. aastal, et naised peaksid täiesti eitavalt suhtuma sellistesse võistlustesse, mis demoraliseerivalt mõjutavad naise hinge ja avaldavad kasvatuslikult halba mõju noorsoole. Kuid nende hääl jäi kuuldamatuks isegi naiste hulgas. Viimane valimine toimus 1932. aastal.
1931. aasta missivõistluse korraldas Päevaleht. Kuna meedia oskas teha suurepärast propagandat, siis oli rahva huvi tohutu. Igast maakonnast valis Tallinna žürii 12 ilusamat. Päevaleht määras Miss Estoniale rahalise auhinna 100 000 senti ja lubas tasuda reisi- ja elamiskulud Pariisis Miss Euroopa valimistel. Päevaleht kajastas võistluse käiku pea igapäevaselt ja seega said võistlejad hulganisti kuulsusesära. On ju ammu teada, et meedia on see võimas jõud, kes loob kuulsused.
18. jaanuaril tutvusid žürii ja võistlejad Päevalehe saalis korraldatud teelauas. Võistlustel esineti trikoovoorus ja tualetis. Iga vooru järel langes osa välja ja lõpuks valiti kolm kaunimat. Tulise vaidluse järel kuulutati lõpuks missiks Harjumaad esindanud Lilly Silberg. Päevalehe maja ees oli sel õhtul rahvast murdu.
Järgmisel õhtul toimus Estonia kontserdisaalis iluduskuninganna kroonimine. Selle õhtu piletid olid ammu viimseni välja müüdud. Aktusele järgnes Estonia valges ja punases saalis ball, millest võtsid osa kõik lõppvõistlusel esinenud kaunitarid. Estonia ballil osales ligemale 1800 inimest ja ball kestis hommikuni. Raadioülekannet tegi Felix Moor ja filmis Konstantin Märksa.
20. jaanuari Päevalehes ilmus lühike usutlus Lilly Silbergiga, kus paljastati veidi ka missi varasemat elukäiku:
«Eesti iluduskuninganna Lilly Silberg on sündinud 10. aprillil 1906. aastal ja kuulub lasterikkasse perekonda. Tal on neli õde ja üks vend. Õppinud on prl Silberg Tallinna ühisgümnaasiumis ja ametis praegu «Kawe» schokolaadivabrikus. Preili Silberg oli valiku teadasaamisel otsekoheselt õnnelik ja avaldas «Päevalehe» toimetuse esindajale tagasihoidlikult, et ta ei teadnud arvata ette nii suurt edu. Peale valikut Harjumaa kolme kaunima hulka hakanud prl Silberg lootma, et ta pääseb ka vahest ülemaalise võistluse kolme hulka. Iluduskuninganna õde elab Pariisis ja prl Silbergil olnud juba pikemat aega kavatsus sõita vaatama teda sinna. Ettevalmistused Pariisi-sõiduks olnud just käimas, kui kuulutatud välja «Päevalehe» iludusvõistlus ühes Pariisi-sõidu võimalusega… Kaalutlusega kulus päevi, kuni asja lahendas oma vahelesegamisega tädi, kes saatis «Päevalehe» iludusvõistlusele tarvilikud ülesvõtted.»
Isa Jaan Silberk oli pärit Märjamaalt Männiku mõisast ja ema Elvine Hergauk sündis Kurna mõisas, Jüri kihelkonnas, koolmeistri peres. Nad abiellusid 1899. aastal Tallinnas. Lapsed sündisid kõik Tallinnas: Ralf Johannes (1900), Alice Wilhelmine (1902), Hedvig Adolphine (1904), Lilly Susanne (1906) ja Ellen Dagmar (1907). Isa oli ametilt tisler.
Miss Euroopa valimised
Miss Euroopa võistlus toimus Pariisis. Silbergi saatjaks seal oli Päevalehe peatoimetaja Harald Tammer ja missi ema Elvine. See on omapärane fakt, et Miss Euroopa võistlustele paluti tollal tulla kindlasti oma emaga. Esimese öö Pariisi saabudes veetis pere Ellen Silbergi juures, kes sel ajal töötas Poulet’ moemajas mannekeenina. Igapäevaselt ilmusid Päevalehes artiklid missi rongisõidust Pariisi, tema tegemistest Pariisis, võistluste käigust ja kajastustest ülemaailmses pressis.
Pariisi ajalehed märkisid, et Miss Belgia ja Miss Austria kõrval äratas kõige suuremat tähelepanu Miss Estonia ning et tal on lõppvõistlusteks kõige paremad šansid. Pariisi Molineux’ moesalong varustas Eesti kaunitari riietega – talle tehti must õhtukleit ja sametist õhtumantel hermeliinkraega.
Võistlustel nimelt trikoovooru ei toimunud. Päevaleht kasutas reklaamivõttena isegi seda, et helistas õhtul pärast võistluste toimumist Pariisi hotelli ja tegi Lillyga intervjuu, mis järgmise päeva lehes kohe ilmus. See oli midagi uut ja meeldis lugejatele väga.
Paraku jäi Lilly siiski žürii häältearvult teiseks ja iluduskuningannaks krooniti Prantsusmaad esindanud kaunitar. Sellegipoolest oli tema vastuvõtt kodus väga rahvarohke nii siis, kui rong peatus Valgas kui ka hiljem pealinnas. Tema reisil antud intervjuudest saame teada, et:
«Miss Estonia on kõrgekasvuline sinisilmaline blondiin, naine, nagu sellest unistavad tuhanded mehed. Miss Estonia on täiskarsklane ega suitseta. Ta armastab tublisti sporti. Talvel suusatab ja uisutab meeleldi. Suvel teeb suurt lõbu ujumine ja tennis. Tantsib hästi ja tihti. Lemmiktants tango… Prl Silberg pooldab lühikesi juukseid ja pikki kleite.»
Kaunist missi kutsuti esinema paljudele üritustele – aktustele, ballidele, ametlikele koosviibimistele. Lilly Silberg oskas hoolitseda selle eest, et tema populaarsus ei hääbuks ja kasutas igat võimalust: lasi end Pärnu rannas pildistada koos riigivanemaga, esines kinodes ja ballidel tasu eest ja tasuta, lasi teha endast marmorbareljeefi ning tema näopilt kaunistas isegi paberossipakendit.
Elu pärast missiaastat
Pärast oma peadpööritavat elu kodus siirdus Lilly õe Elleni soovitusel 1932. aasta jaanuaris tööle Pariisi Maggy Rouffi moemajja ja 1934. aastast töötasid nad koos mannekeenidena Jean Patou’ moeäris. Nad olid oma eluga Pariisis väga rahul ja teenisid Eesti mõistes lausa ulmelist palka. 1934. aasta lõpul valiti ta poseerima antiikkreeka marmorkuju tarvis, mis paigutati tol ajal valminud maailma suurima luksusauriku Normandie teatrisaali.
Lillyl oli moemajas palju kokkupuuteid Pariisi kõrgema seltskonnaga. 1936. aastal tutvus ta keemiainsener Dick Brizardiga, kellel oli oma keemialaboratoorium ning maja Pariisis ja villa Prantsusmaal. Brizard oli kuulsa liköörivabrikandi Marie Brizard’i järglane. Lilly ja Dicki pulmad toimusid 6. augustil 1938. aastal ja pärast abiellumist loobus naine tööst moemajas.
Lapsi neil polnud. Sõja ajal oli Dick Brizard hävituslendur ja tema lennuki tulistasid sakslased alla. Mees jäi küll ellu, kuid selgroog oli vigastatud ja oma edasise elu veetis ta ratastoolis. Lilly õlul lasus vastutus tema eest hoolitsemisel.
Dick suri 9. oktoobril 1963 ja pärast seda läks Lilly elama õe juurde Marseilles’sse. Villa oli tal endiselt alles ja seal armastas ta veeta oma suvesid.
14. oktoobril 1969 suri Lilly Silberg-Brizard Marseilles’s. Tal oli diagnoositud rinnavähk. Lilly maeti Brizard’ide perekonna kabelisse Pariisi lähedal.
Lilly hea maitse ja moetundlikkus on edasi kandunud nende suguvõsas põlvest põlve. Oma vana-vanatädi hea maitse on pärinud eesti moedisainer Lilli Jahilo, kes olevat ka nime saanud oma kuulsa esivanema järgi. Nüüd innustavad aastakümneid tagasi tehtud pildid Miss Estonia 1931st uue moe sündi.


authors:
Kätlin Konstabel
Psühholoog Ja Pereterapeut

description: Üks välismaa kolleeg rääkis mõni aeg tagasi loo sellest, kuidas tema poole pöördus nooremapoolne abielupaar. Teemaks olid mõlema poole rohked kõrvalsuhted, lahku minna paar aga ometi ei tahtnud. Kogu see sasipundar oli aga alguse saanud, jah, hoolimisest.

title: Psühholoog selgitab: kuidas on läheduse- ja distantsivajadusega seotud armukesed?

maintext:
Mees oli tööle pühendunud ja edukas, naine oli pärast samuti toredat karjääri mitme järjestikuse lapse sünni järel kodusem ja alles mõtles, kuidas töö asjus edasi tegutseda. Kui naine oli korduvalt jutuks võtnud, et soovib mehega rohkem aega koos veeta, rääkida, saada tähelepanu, aga mees ei teinud välja. Meeleheites naine teatas, et kui nii jätkub, siis ta võtab armukese. Et tal oleks keegi, kes teda tähele paneb, kuulab ja kellega ka füüsilist lähedust jagada. Mees pidas seda järjekordseks hädaldamiseks.
Ühel hetkel ta saigi naiselt kuulda, et tollel ongi keegi teine. Mees pidas sellist sammu reetmiseks ja võttis omakorda armukese – näitamaks naisele, et selliste sammudega tema tähelepanu ja hoolivust küll ei saavuta. Kuna kõrvalsuhted tekkisid aga mitte soovist konkreetsete teiste inimestega koos olla, vaid vastastikustest solvumistest, siis armukesed aastate jooksul aina vaheldusid ning kodus räägiti abikaasale intelligentselt ja rahulikult kõik ära ka. Pealtnäha arvas kumbki pool, et nii on lihtsalt aus ja mõistlik – algne solvumine vaat et kadus pikapeale meelest – tegelikult aga taheti teisele püüdlikult näidata, et ega mina sinust ka ei hooli. Sammu tagasi teha ja suhtetralli peatada näis võimatu, sest haiget oli üksteisele tehtud nii palju. Mõlemad said õnneks ühel hetkel aru, et selline abielu pole jätkusuutlik ja probleem pole mitte armukestes, vaid milleski, mis just nende kahe vahel viltu oli läinud.
Kui kaks inimest alustavad suhet, siis on kumbki oma autonoomia/distantsi- ja lähedusevajadusega. Kattuvad need vajadused harva. Kummalgi on oma ettekujutus sellest, kui palju soovib ta suhtes iseseisvust säilitada ja kui palju ning millisel moel vajab lähedust. Tavaliselt arvatakse, et mehed on need, kes soovivad suuremat distantsi – neid on nii sotsialiseeritud («mees saab ise hakkama», «mehed ei ole mingid nunnutajad»). Tegelikult on aga paljudel naistel suhtes olles samuti tunne, et kaasa teeb oma suure lähedusesooviga neil olemise väga umbseks. Kurta aga tundub kummaline, sest stereotüüpsel moel peetakse tähelepanelikku ja lähedust soovivat meest toredaks.
Kuidas erinevatest läheduse- ja distantsivajadusest tingitud pingetest hoiduda? See on oluline küsimus – eduka paarisuhte üks kriitilisi momente ongi tasakaalu leidmine kahe erineva inimese kahe keskse ja erineva vajaduse vahel.
Kõigepealt alusta endast
Esmalt tuleb neist teemadest ise mõelda, rahulikult, ennast haletsemata ja teist süüdistamata. Ja siis kalli inimesega rääkida. Ehkki romantiline ideaal võib ju olla, et suures armastuses kaks inimest justkui lahustuvad, on tegelikult väga oluline, et kumbki pool säilitaks oma «mina» – oleks oma aeg, oma mõtted, oma koht neid mõtteid mõelda, võimalus ise ja üksi olla. Arutage partneriga rahulikult, millised on kummagi ootused. Pidage meeles, et kui pealtnäha vajab üks palju lähedust ja teine eelistab omaetteolekut, on tegelikult paarisuhte edukaks toimimiseks vaja mõlemal partneril mõlemat (ehkki eriti tüli ajal võidakse seda eitada). Ja ka lähedus võib olla väga erinevalt mõistetav – mõni eelistab emotsionaalset lähedust, teine füüsilist. Üks arvab, et kaisus olla on tore, teine tahab leida ühise hobi.
Kui levinud aga väära romantilise lahutustumis-kujutluse asemel aga mõelda nii, et paarisuhe võiks olla koht, kus lähedase ja turvalise inimese kõrval saaks kumbki eraldi inimesena kasvada ja areneda, siis oma vajadustega seotud hirmudele silmavaatamine on üks suuri arenguvõimalusi. Kas me julgeme mõelda, mis on see minu hirm, mis mind kaaslase lähedusesoovi või – vastupidi – tema iseolemise soovi suhtes nii tundlikuks teeb? Kas on meis kuskil kartus ja seesmine ebakindlus, et teine tahab maha jätta – ja siis tasub igaks juhuks pidevalt kontrollida, et on ta ikka meie jaoks alles, füüsiliselt ja emotsionaalselt? Või on kogemused meid õpetanud, et kui lasta keegi lähedale, siis saan ma haiget – seega tuleb parem eemale hoida, ükskõikne paista, nii on võimalik meelerahu säilitada? Need hirmud on tihti väga sügaval ja lähtuvad päritoluperest – esmased kogemused, kas keegi on meie jaoks olemas, on ju meil seotud vanematega. Ja kui me loome paarisuhte, laseme kellegi endale väga lähedale, siis need vanad hirmud käivituvad taas. Teades, et meie hirmude ja vajaduste taga on minevik, on meil võimalik süüdistamise asemel teise poole käitumisest aru saada ja ka lihtsam aktsepteerida teda sellisena nagu ta on.
Kompromissid on võimalikud
Mis aga sugugi edasi ei vii, on mõtteviis, et keegi ei muutu, ei pea muutuma ega saa muutuda, sest inimese põhiolemus on paigas. Tegelikult üksteisest hoolides võib siiski leida läheduse ja distantsi vahel kompromisse. Nii palju väikseid ja suhet paremaks muutvaid käitumisi on lihtsalt õpitavad. Jah, kumbki pool peab siis suutma enda ärevusega toime tulla – sest see tekib tahes-tahtmata, kui teist lastakse kas justkui liiga lähedale või lubatakse liiga omaette olla. Et see võimalik oleks, peab taustal olema usk, et suhe on turvaline ja teine meist päriselt hoolib, mitte ei kiusa oma kontaktisooviga või ei ole külm, eemalehoidev, sest ei salli.
Kuidas on aga läheduse- ja autonoomiavajadusega seotud armukesed? Jah, ühe poole liigne distantsihoidmine, mida tajutakse eemaletõukamise ja hoolimatusena, võib saada truudusele saatuslikuks. Leitakse keegi teine, kes soovib kontakti, soovib jagada just seda lähedust, millest puudust tunti. Iroonia on selles, et kui taoline kõrvalsuhe ilmsiks tuleb, siis petja saab süüdistuse hoolimatuses, tegelikult aga viis kõrvalsuhteni just soov teise inimeseni jõuda – mis lükati tagasi. Teisalt, kui me tunneme, et meile küll kallis kaaslane tahab meid meie «minast» ilma jätta, meie üle täielikku kontrolli saavutada, siis võib kõrvalsuheteni viia soov endale ja teistele tõestada, et me ei ole tervenisti teise inimese omand, me otsustame ja teeme ise ka midagi – mis siis, et need teod ei pruugi kõigile meeldida. Mida suurem hirm end suhtes kaotada, seda mõtlematumad võivad need autonoomiapüüdest kantud teod olla – sarnanedes nii ennast otsivate teismeliste mässamisega.
Muide, tihti aitab meil leppida kaaslase meist erineva lähedus– või autonoomiavajadusega see, kui korraks mõtleme, et kas oleksime ikka rahul, kui teine päriselt ka käituks nii nagu me soovime. Kui me justkui igatseme üha suuremat ja suuremat lähedust, siis... kas meile endale tegelikult ka meeldiks, kui meile kogu päev helistataks või sõnumineeritaks, pidevalt tahetaks kallistatada või antaks igal võimalikul ja võimatul hetkel mõista, et nii väga tahaks koos olla? Sõltumata sellest, millega me parasjagu tegeleme või millele mõtleme? Aina tahetaks teada meie iga sammu ja iga mõtet, vaadataks viltu alati, kui me kellegi teisega viis minutitki räägime või isegi omaette oleme? Kui iga meie soov midagi omaette teha või kas või omaette raamatut lugeda leiaks solvunud vastuvõtu? Meeldiks see meile päriselt?
Või siis teistpidi – kui meile tundub, et oh, kui meie kaaslane vaid sooviks ka omaette olla, kas see meile ikka tõeliselt meeldiks? Kui ta ei jagaks meiega ühtegi oma mõtet ega küsiks meie omadest, ei otsiks meie tähelepanu ega hindaks koosveedetud aega, jätakski meid päris rahule? Kogemus muide näitab, et kui teraapiasse tulnud inimene oma käitumist justkui teisele oluliselt sobivamaks muudab (annab kas teisele rohkem ruumi, mida nii soovitud on, või otsib ise oluliselt rohkem kontakti), siis on tulemuseks pea alati see, et suure rahulolu asemel hakkab teine pool hakkab hoopis kahtlustama, et midagi on kapitaalselt viltu.


description: Hea uni on nii tähis osa igapäevasest elust, sest see mõjutab seda, kuidas sa ennast järgmisel päeval tunned ja kui energiline sa oled. Mõne lihtsa trikiga saad oma magamistoa tõeliseks hea une paradiisiks muuta.

title: Kuidas kujundada oma magamistuba nii, et seal oleks mõnusam magada

maintext:
Värvi magamistoa seinad siniseks
Uneeksperdid soovitavad magamistoa seinad värvida, kas erinevatesse sinakatesse toonidesse või kui sulle ei meeldi väga sinine, siis hall ja hõbedane seinavärv pidavat ka unele hästi mõjuma, vahendab PureWow.
Paranda magamistoa valgustust
Suur laevalgusti on natukene liiga karm valgus, kui on võimalik, siis aseta tuppa mõned küünlad või lülita sisse väike lamp voodi kõrval, mis looks õhtu saabudes õdusa tunde.
Paigalda akende ette kardinad
Mida pimedam on tuba, seda paremini sa magad.
Vaheta ära voodilinad
Mida parem materjal, seda mõnusam uni. Tavalised linad on tehtud sünteetilistest materjalidest, mis ei lase kehal teki all hingata. Otsi poest midagi looduslikumat näiteks 100 protsent puuvillased linad sobivad hästi.
Vaheta ära padjad
Vaata hoolikalt oma patju, kui seal on juba plekid peal, mis ei tule enam pesus välja, siis on viimane aeg oma padi minema visata. Isegi, kui ei ole, siis kord aasta või kahe jooksul oleks ikkagi mõistlik oma ära vajunud padi uue vastu vahetada, et su kael saaks magades piisavalt toestust.


description: Eneseabi on popp, aga kas oled midagi kuulnud astroloogilisest eneseabist? Eesti esimeses astroloogilises eneseabiraamatus «Õnne ja edu teejuht. Aita end läbi astroloogia» kirjutavad astroloog Kristelle Sööt-Kajo ja psühhoterapeut Pille Teearu, et just astroloogia võib olla abiks enesearengu teel. Millised on iga päikesemärgi õppetunnid, mida sellest õppida ja kuidas seeläbi oma elu õnnelikumalt elada? Valitud katkendeid raamatust.

title: Tahad olla õnnelik ja edukas? Loe, kuidas astroloogia sind aidata saaks!

maintext:
Jäär
Jäära üheks tähtsaks õppetunniks on see, et Jääralik äkkviha ja tulised tunded tuleks suunata aktiivsetesse tegevustesse (nt sporti või mõnda teise füüsiliselt aktiivsesse tegevusse), mitte teiste peale väljaelamiseks. Ühelt poolt ei ole vale see, et vabastatakse oma tunded teiste peale karjudes, kuid pikemas perspektiivis ei ole see mõistlik. Seega tuleks selline suur energia suunata millegi positiivse tegemisse, mitte teistega konflikti astumisse. Veel parem lahendus oleks õppida oma tundeid vabastama läbi lahti laskmise ja andestamise, sest tunnete enda sisse kogumisel võivad tagajärjed olla veelgi hullemad. Tunnete vabastamise kohta on kirjutatud mitmeid häid raamatuid ning sisuliselt on võimalike sellega ise hakkama saada, aga alguses võib konsulteerida ka mõne spetsialistiga.
Sõnn
Sõnni üheks oluliseks õppetunniks on liigsest materiaalsusest, ahnusest ja asjadest kinnihoidmisest loobumine. Ühelt poolt on see seotud muutusega, kuid teiselt poolt on see seotud sellega, et praegune materiaalne maailm on muutumas vaimseks maailmaks ning see on toonud endaga kaasa teadmise, et liigne materiaalne maailmavaade ei tee kedagi õnnelikuks. Selleks, et olla harmoonias ja tasakaalus tuleb liigsest materiaalsusest lahti lasta, eriti ahnusest. Tõeliselt õnneliku inimese jaoks ei ole rahahunniku kogumine üldse tähtis, sest ta on rahul sellega, mis tal on ning ta teab, et kui tal on midagi tõeliselt vaja, siis see tuleb tema juurde nagunii. Turvatunde jaoks ei ole vaja materiaalseid asju vaid iseenda ja elu usaldamist. Elu üheks huvitavaks osaks on see, et kui laseme millestki tõeliselt lahti, siis see tuleb ise meie juurde tagasi. Nagu öeldakse, et kui sa kedagi tõeliselt armastad, siis lase tal minna ja kui ta on sinu jaoks õige, siis ta tuleb sinu juurde tagasi. Selliselt ei ole mitte ainult armastusega vaid ka materiaalsete asjadega. Lisaks tasuks iga päev tänada nende asjade eest, mis meil juba olemas on. Sellise tänulikkusega võib juhtuda imelisi ja hämmastavaid asju, kuid ettevaatust ahnusega!
Kaksikud
Kaksikute üheks tähtsaks õppetunniks on eneses emotsionaalse ja vaimse poole arendamine. Probleem seisneb selles, et Kaksikud on väga intellektuaalsed tüübid ning sellest tulenevalt kalduvad nad järelduste tegemisel ainult teoreetilistele ja ratsionaalsetele alustele. Selline käsitlus siiski alati ei toimi, eriti tänapäeva energiates, sest oleme tulnud siia maa peale tundeid kogema, aga kui eirame endas emotsionaalset poolt, siis pole võimalik neid õppetunde läbida. Kaksikute ratsionaalne lähenemine on muidugi nende tugevus, kuid emotsionaalse poole unustamine teeb neid tundetuteks ja külmadeks olevusteks, kes sisimas tegelikult tahavad ju kõike seda kogeda. Kõik ju teavad, et elus juhtub asju, mida pole võimalik seletada päris tavapärasel moel ning järjest enam surub vaimne nähtamatu maailm meile ennast peale, selleks et saaksime elu nautida. Kaksikutel on suurepärane võime siinkohal oma tarkust ära kasutada, sest just intellektuaalsel moel saabki oma emotsioonidega tegeleda ja elada ilma kannatuseta. Sisuliselt tuleks oma peidetud emotsioone teadvustama hakata, tuleb oma alateadvusse sukelduda ja leida ülesse kõik, mis seal peitub. Siinkohal ei ole muud soovitust kui vaadata endale ausalt otsa ja küsida, mis tunded mul seal peituvad? Kindlasti oleks soovitav lugeda selleteemalist kirjandust või pöörduda spetsialisti poole.
Vähk
Vähi oluliseks õppetunniks on liigsest klammerdumisest loobumine. Arvatavasti on lahti laskmine ühe Vähi jaoks kõige suurem väljakutse, sest sellest, millest oma sõraga kord juba kinni on võetud, on väga keeruline lahti lasta. Kui ollakse hädas lahkuvate partneritega, siis tõenäoliselt ollakse ennast partneritest liigselt sõltuvaks tehtud. Sellepärast nad siis pidevalt lahkuvad, et õpetada ilma nendeta hakkama saamist. Ainuke lahendus siinkohal ongi nendest lahti lasta, sest ainult siis saavad nad sinu juurde tagasi tulla. Selline lahti laskmine ei käi ainult partnerite kohta, vaid ka kõige muu kohta siin elus. Kui muututakse millestki väga sõltuvaks, siis need asjad kipuvadki ära minema või osutuvad kättesaamatuteks. Kuid siis, kui neist loobuda ja lahti lasta, tulevad need tagasi, kui need on inimese jaoks õiged.
Lõvi
Lõvi tähtsaks õppetunniks on kontakti taastamine või säilitamine oma sisemise lapsega. Lõvi mängulisus ja suured tunded väljenduvad just sisemise lapse abil. Kui sellega kontakt puudub, siis võib üks Lõvi tunda ennast väga halvasti ning avalduma hakkavad kõik Lõvi negatiivsed iseloomujooned näiteks diktaatorlus, ülbus, upsakus jne. Lisaks puudub soov lihtsalt puhata ja olla mänguline. Võimalik ka, et sisemise lapsega kontakti puudumist peidetakse suure pidutsemise soovi taha ning tarvitatakse erinevaid meelemürke. Igast pisimastki asjast tekitatakse dramaatiline stseen, kõik see on omane tasakaalutule inimesele, kes meeleheitlikult üritab kuidagi ellu jääda siin maailmas.
Sisemise lapsega kontakti saamisele aitab kaasa näiteks koos oma lapse või lapselapsega mängimine, meditatsioonis sisemise lapsega suhtlemine või integratsioon.
Neitsi
Neitsi oluliseks õppetunniks on see, et tuleb lahti lasta igasugustest alusetutest muretsemistest ja hirmudest. Pidev muretsemine ja hirmude all elamine teeb elu kannatuseks ning raske on tunda elurõõmu ja õnne tunnet, sest pidevalt ollakse negatiivses meeleolus ning selline negatiivsus võibki kaasa tuua neid sündmusi, mida kardetakse. Tuleb aru saada, et sinu mõtetest sõltub sinu tulevik ning kui kõik mõtted on negatiivsed, siis on ka tulevik üsna tume.
Seega tuleb eneses üles leida positiivsus. Kuid tõesti ega see nii lihtne ei olegi, kui ollakse kuskil suure augu sees, kust välja tulek tundub peaaegu võimatu. Kuskilt tuleb peale hakata ning selleks, et alustada, oleks hea lugeda selle raamatu Jäära peatükki ja lugu esimestest sammudest. See peaks andma põhjalikumad teadmised, kuidas alustada.
Kaalud
Kaalude üheks tähtsaks õppetunniks on see, et ära tuleb lõpetada pidev illusoorse täiusliku tasakaalupunkti otsimine. See tähendab seda, et tuleb võtta vastutus enda otsuste eest. Õigemini Kaalud peaksid hakkama vastu võtma otsuseid, mitte seda pidevalt edasi lükkama või otsuste vastuvõtmist teiste kaela veeretama. Otsustamatus on Kaalude üks suurimaid probleeme, sest nad tahavad leida täiuslikku vastust, kuid tegelikult täiuslikkust pole olemas, lihtsalt on mündi kaks külge ja nende vahel tuleb valida. Lõputult nende kahe külje läbivaatamine ei tee neid mitte mingil viisil kuidagi paremaks.
Tõepoolest, mõistlikkuse piires mõlema poole faktide läbivaatamine on igati õigustatud, sest kiirustamine ei ole samuti hea, aga kui otsusele üldse ei jõutagi, siis on ka pahasti.
Seega peaksid Kaalud meeles pidama, et alati ei ole võimalik kõigi otsustega harmooniat ja tasakaalu leida, tuleb lihtsalt vastutus võtta oma valikute eest ka siis, kui täiuslikkust pole võimalik saavutada. Vahel ongi nii, et tuleb valida halva ja veel halvema vahel ning seda väga head valikut ei kipu sinna kuidagi tulema. Vahel tuleb lihtsalt leppida olukorraga selleks, et saaks jälle oma eluga edasi minna ja siis kunagi tulevikus tuleb väga hea valik, kui ollakse halbadest valikutest oma õppetunnid kätte saanud.
Skorpion
Skorpioni üheks õppetunniks on armukadedusest ja kahtlustamisest loobumine. Skorpionid on tuntud oma suure armukadeduse poolest, sest neil on väga tugev omanditunne ning sellest tulenevalt on nad ka väga kahtlustavad kõige ja kõigi suhtes. Selline käitumine ei ole siiski soovitatav ning võib väga palju probleeme tekitada, eriti siis, kui tegelikult pole armukadeduseks ega ka kahtlustamiseks mitte mingisuguseid põhjuseid.
Üldjuhul tuleb ikkagi endale otsa vaadata ja aru saada, et armukadeduse peamiseks põhjuseks on ikkagi usalduse puudus nii enda kui teise inimese suhtes ning selle asemel, et kohe kahtlustamisega alustada tuleks välja selgitada põhjused miks ei usaldata ennast. Kui need põhjused on välja selgitatud, siis tuleb veelgi sügavamale enda sisse vaadata ning alustada iseenese muutmist, et saaks iseennast usaldada ja armastada, seejärel tuleb usaldus ja armastus iseenesest ka teise inimese vastu.
Ambur
Amburite oluliseks õppetunniks on igasuguste liialduste vältimine. Oma suures usus ja optimismis võivad Amburid üsna kergesti langeda igasuguste petturite lõksu või siis võtta asju ette liiga suurtes mõõtmetes ning selle tulemusena jäädakse kaotajateks või pettutakse. Enne kui alustatakse riskantse ettevõtmisega, tasuks vältida tormakust ning näidata üles veidikenegi kannatlikkust, et eelnevalt uurida asja tagamaid ja tegelikke riske. Samuti tasuks enne suuri ettevõtmisi kaaluda põhjalikumalt läbi kõik pooled ning vajadusel võib ju alati abi ja nõu teistelt küsida, et saada asjadest parem pilt.
Lisaks tuleks mõnes olukorras seada endale rangemad piirid ja reeglid isegi siis kui vabaduse maitse on nii magus. Põhjus on lihtne, siis jääb pettumusi ja kaotuse hetki oluliselt vähemaks ning elu muutub veelgi positiivsemaks. Kuid nagu öeldakse: «Kes ei riski, see šampust ei joo!» Võta nüüd siis kinni, mis on õigem?
Kaljukits
Kaljukitse tähtsaks õppetunniks on eneses positiivsuse ülesleidmine ehk siis tuleb üle saada igasugustest hirmudest ja liigsest vastutustundest, mis kõik tekitavad tunnet, et elu on kannatus. Tegelikkuses on elu täpselt selline, nagu meie ise seda kujundame ning seega peaksid Kaljukitsed elu vähem tõsisemalt võtma ning üles leidma elu mängulisemad aspektid.
Tuleb hakata iseenda sisemusele suuremat tähelepanu pöörama ning üles tuleks leida enda jaoks sobiv õnne valem ning tõenäoliselt ei ole siin mitte midagi pistmist raha ega positsiooniga, vaid hoopiski tuleb üles leida enda sisemine rahu, et saaks elada õnnelikku ja täisväärtuslikku elu. Elust tuleb rõõmu tunda!
Muidugi ei ole selline ülesanne ühe Kaljukitse jaoks väga lihtne, kuid arvestades Kaljukitse usinust ja püsivust, siis tegelikult natukene pühendumist ja tulemused peaksid üsna kiiresti näha olema.
Veevalaja
Veevalaja üheks õppetunniks on mässumeelsusest ja radikaalsusest loobumine. Mingites olukordades on need kahtlemata head omadused, näiteks kellegi õiguste eest võitlemisel, aga üldjuhul tavaelus ei ole ükski äärmus hea. Pigem tuleks leida enda sees harmoonilist tasakaalu, mida saaks väljendada ka teistele ja enda ümbrusele. Sellisel juhul ei ole inimene endaga sisemises konfliktis ning saab õnnelikult ja rahus vastu astuda kõikidele elu raskustele.
Sisemise tasakaalu saavutamine ei ole muidugi väga lihtne. Sellel teel käimine nõuab tahtejõudu ja visadust, kuid lõpptulemus on seda kahtlemata väärt. Jällegi on headeks abilisteks vaimsed praktikad ja iseendasse süüvimine ja eneseleidmine.
Kalad
Kalade oluliseks õppetunniks on praktilisus ja reaalse maailmapildi nägemine. Kalad on äärmiselt ebapraktilised ning armastavad elada oma väikses fantaasiamaailmas, mis on küll ääretult tore, aga mitte kõigis elu olukordades. Oma illusoorsest maailmast tuleks natukene tihedamini käia reaalses maailmas, selleks et mitte liialt oma fantaasiatesse ära eksida, mis võib reaalsustaju sootuks ära kaotada. Sellised asjad teevad Kalasid liiga mõjutatavateks ja kergeusklikeks. Selleks, et mitte petta saada, tulebki aega-ajalt teadlikult ennast päris eluga kurssi viia ja praktilisi asju õppida, et mitte ära eksida siin reaalses maailmas.
Loe pikemalt Kristelle Sööt-Kajo ja Pille Teearu raamatust «Õnne ja edu teejuht. Aita end läbi astroloogia».
/ Kirjastus Tulip
Õnne ja edu teejuht. Aita end läbi astroloogia»
Astroloog Kristelle Sööt-Kajo ja psühhoterapeut Pille Teearu «Õnne ja edu teejuht. Aita end läbi astroloogia» on Eesti esimene astroloogiline eneseabi raamat.
Raamat juhib sind, hea lugeja, läbi astroloogia ja psühholoogia enesearengu teele. Raamat aitab sul saavutada iseendaga parema läbisaamise, mõista maailma ja ümbritsevaid inimesi, elada oma elu harmooniliselt, õnnelikult ja edukalt – just nii, nagu seda soovid.
Läbi isikliku kogemuse kirjutatud rohkete näidetega raamat on rännak läbi 12 sodiaagimärgi. Meis kõigis on peidus nendele märkidele iseloomulikud jooned. Igas inimeses on killuke Jäära, Sõnni, Kaksikuid jne. Igaüks võib endas mingil hetkel selle ära tunda. Vastaval päikesemärgil on need jooned aga väljendunud kõige tugevamalt, iseloomustades neid.
Kristelle Sööt-Kajo astroloogia ja enesearengu osad ning Pille Teearu päikesemärkide minapildi psühholoogilised selgitused moodustavad koos elulise loo, mis laieneb ja avaneb läbi terve raamatu ja on Sulle teejuhiks enda elu mõistmisel ja arengutes.
Kirjastus Tulip OÜ


description: Kuidas valmistada eestimaisest talutoidust uhke dessert? Retsepti autor on Margit Kirsipuu.

title: Meki talutoitu: marjadessert

maintext:
Milline on ehtne ja kodumaine talutoit?
Tänapäeva ühiskonna teadlikkus on jõudnud punkti, kus mõtleme järjest enam, mida on mõistlik tarbida ja mida mitte. Kasvav soov valida ja aru saada, mida me tarbime, on suurendanud vajadust puhta, lisanditest vaba ning kohaliku toidu järele. Selleks aga, et kauplusest või turult see õige, ehe ja naturaalne toiduaine üles leida, on Eestimaa Talupidajate Keskliit moodustanud katuskaubamärgi «Ehtne talutoit».


description: Me kõik tahame elada mugavat ja jõukohast elu – sellist, kus me ei peaks muretsema sissetulekute pärast ning me süda oleks rahul, et oleme saanud oma lastele pakkuda mõistliku tagala.

title: Viis asja, mida rikkad inimesed ei tee

maintext:
Maailmas on 145 naissoost miljardäri
1995. aastal oli maailmas kõigest 22 naist, keda sai nimetada miljardärideks. Tänaseks on jõukate naiste hulk kasvanud ja naissoost miljardäre on kokku 145.
Kaheksa asja, mida edukad inimesed teevad hommikul enne kella kaheksat
Nendest asjadest on kasu kõigile, isegi siis, kui sa ei ole hommikuinimene ja ei tõuse enne kella kaheksat.
Nelja eduka ja riskialti naise ühised jooned
Tavaliselt öeldakse, et naiste jaoks on riskimine pigem vastumeelne. Hiljuti tehtud uuringus selgus, et mehed ei võta naistest rohkem riske või vähemalt mitte rohkem edukaid riske. Vaatame lähemalt nelja naist, kes on edukad just seetõttu, et nad ei ole kartnud võtta riske.
Mida edukad naised iga päev teevad?
Elus on mõned asjad – andekus, vedamine –, mida me ise ei saa valida. Aga edukus on üks neist asjadest, mida igaüks saab ise mõjutada.
Kuidas saavad vanemad oma laste edule kaasa aidata?
Andy ja Jamie Murray on Suurbritannias tuntud edukate tennisistidena. Nende ema, Judy Murray, kes varem oli ka poiste treener, jagab nõuandeid, kuidas lapsevanemad saavad oma võsukeste edule kaasa aidata.
23 üllatavat asja, mis mõjutavad sinu edukust
Teadlased on kindlaks teinud, et see, kui edukas inimene on, võib sõltuda üsna mitmest asjast. Kusjuures, sa ise ei pruugi selle pealegi tulla, et mõni näiliselt tähtsusetu asi võib määrata sinu edukuse.


description: Tavaliselt on mõtlevad inimesed atraktiivsuse all välimust, kuidas me riietume ja millised me välja näeme. Tegelikult on rida harjumusi või käitumismustreid, mis teevad inimese tahetumaks. Nii enda poole võita potentsiaalset partnerit, aga ka sõpru ja kolleege.

title: Veidrad harjumused, mis muudavad inimese atraktiivsemaks

maintext:
Seitse võtet, mis teevad sind voodis eksperdiks
Ilus keha? Põnevate pooside tundmine? Mis teeb kellegi heaks sekspartneriks, on küsimus, mis saab meie peas tihti vale vastuse.
Viis ligitõmbavate inimeste omadust, mil pole midagi tegemist välimusega
Me kõik tunneme seda inimest – ta tõmbab ligi nii vastassugupoolt kui ka sookaaslasi. Temas on see seletamatu miski, mis teeb ta atraktiivseks. Ta ei pruugi isegi olla klassikaliselt ilusa välimusega – mis on siis tema saladus?
Psühholoog soovitab: parim nipp, et olla atraktiivsem
Ei ole vist võimalik kokku lugeda, palju raamatuid ja populaarseid artikleid on kirjutatud sellest, kuidas ikka teisi ära võluda või üleüldse atraktiivne olla. Psühholoogias on palju uuritud, kas ligitõmbavuse taga võib olla meie n-ö alateadlik arusaamine, et teine sobib meie eesmärkidega, on meile mingil moel kasulik – me teeme otsuse, et selle või teise inimesega suhtlemine annab meile «tasu».
Naised paljastavad: mida me meeste juures üldse ei talu
Naised ja mehed on nii mõneski asjas erinevad, seega pole mingi ime, et on asju, mis meid teineteise juures ärritavad. Whisperi keskkonnas paljastasid naised anonüümselt, mis ajab neid meeste juures kõige rohkem närvi ja mida nad sugugi ei suuda taluda.
Naised räägivad: mis imeloom on seksisuhe ja kuidas sellega täpselt ringi käia
Mis täpselt on seksisõprus ja kes on seksisõber? Kutsusime sel teemal vestlusringi arutlema kümmekond Eesti naist vanuses 22–35 ja uurisime, mida nemad on kogenud, õppinud ja asjast arvavad. Hea lugeja, kuidas sina suhtud suhetesse, mis põhinevad ainult seksil? Jäta oma mõtted kommentaaridesse!
Kolm asja, mida silmad võivad sinu kohta reeta
Kui Shakespeare kunagi kirjutas, et «silmad on hinge peegliks», siis ta ei saanud oma väitega tugineda teaduslikele faktidele. Sajandeid hiljem on aga kindlaks tehtud, et see väide polegi kuigi väär.


description: Sädelus koos sokkide ja pehmelt liidetud pastelltoonidega astus Kokomo etenduses otse argipäeva. Viimaks ometi halastus kõigile pidupäevadesse pagendatud litrirõivastele!

title: Astu TFW melusse: Kokomo sillerdavad nohikud

maintext:
Kokomo, Tallinn Fashion Week 2016 / Erlend Štaub
Kuidas siis säravat rõivast taltsutada? Veidi fliisi, pehmeks pestud trikotaaži, sokid varba otsa, nohikuprillid ninale ning ülemäärane glamuur saab siuhti maha keeratud. Kuid nii mõnigi neist litterkleitidest, läbipaistvatest plisseerseelikutest ja über-edevatest toppidest kepsutaks rõõmuga ringi ka aastalõpu pimedates ja pidudetihedates öödes.
Kokomo, Tallinn Fashion Week 2016 / Erlend Štaub
Kui oled moealal üle kahekümne aasta töötanud, võib kergesti tunduma hakata, et jaa – mu maitse on arenenud... Küllap olen kiiskavast ja sädelevast harakakraamist välja kasvanud. Aga vaatasin Kokomo defileed ja tõde tabas mind kui panniplaks lagipähe! Sisemine harakas tõstis rõõmsalt pead ja sihtis isukalt üht superkirevat ja sillerdavat kaheosalist komplekti.


description: Tallinn Fashion Weeki lugejamängu raames kirjutas meile oma moeäpardustest Diana. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: kaks paari sukkpükse ja katkised stringid

maintext:
Olen 31.aastane naine ja mul on kaks üsna naljakat situatsiooni, mis oleks võinud väga piinlikult lõppeda.
Esimene lugu juhtus gümnaasiumi ajal. Küllap teab enamus seda, kuidas ei viitsita riideid korralikult seljas võtta. Tõmbasin teksad koos sukkpükstega ära panin ilusasti toolile homset ootama. Hommikul panin riidesse ja kooli WC-s olin suhteliselt hämmingus, kui avastasin, mis mu teksapükste seest tuleb. Sikutasin ja sikutasin ja «ohoo!» eelmise päeva sukkpüksid. Hommikul olin juba uue paari sukkpükse jalga pannud ja vanad jäid teksastesse. Päris piinlik oleks olnud, kui kuskil mujal oleks avastanud.
Teine lugu juhtus aasta tagasi eelmises töökohas. Töötasin kõnekeskuses suures kontoris ja seal oli palju inimesi . Kuna oli suvine aeg, siis kandsin ma seelikut, aga sukkpükse ma ei kandnud.
Ükshetk hakkasin WC-sse minema, aga kohale jõudes märkasin põrandal stringe. Natuke mõtlemist ja taipasin kiirelt, et need kuulusid ju mulle. Mu kollased, paeltega stringid olid katki läinud ja ära kukkunud. Hea, et mõned meetrid varem seda ei juhtunud oleks vist piinlikkusest maa-alla vajunud, kui keset kontori põrandat oleks stringid jalast kukkunud. Tükk aega sain WC-s üksinda naerda.
Rääkisin õele ja ühele sõbrannale, mis oli juhtunud - mõlemad said kõhutäie naerda.
Õde soovitas et, kui olekski keset kontorit ära kukkunud, siis oleks pidanud ruttu jalaga kellegi teise laua alla lükkama või siis ülesse korjama ja kõva häälega küsima, et kelle omad.
Kirjavõistlus kestab 16. oktoobrini (kaasa arvatud) ja ootame teie kirjutisi aadressil naine@postimees.ee. Kõikide vastanute vahel kuulutatakse 17. oktoobril välja võitjad, kellega võetakse ühendust. Piletid on välja pannud Tallinn Fashion Week.
***
Klikka reklaamribale ja vali oma lemmikdisainer!


description: Viimases USA presidendidebatis rääkis kandidaat Donald Trump hilisest abordist ja pani sotsiaalmeedia kihama. Trumpi sõnul tähendab praegune USA abordiseadus, et «beebi võib üheksandal kuul emaüsast välja rebida, kas või viimasel päeval.» Kuigi presidendikandidaadi öeldust jääb mulje, et hiline abort on kui vägivaldne keisrilõige, siis tegelikkuses pole see sugugi nii. Debatt mõjus rängalt Alyson Draperile - naisele, kes on selle ise läbi teinud ja kes otsustas, et peab sõna sekka ütlema.

title: Naine räägib südamelt ära: hiline abort ei ole "beebi üsast väljakiskumine"

maintext:
Aborti tehakse viimases trimestris vaid äärmisel vajadusel ja see on enamasti väga traumeeriv kogemus. Selle asemel, et kuulata poliitikuid, peaks sõna andma pigem arstidele ja naistele endile. Sellest mõttest ajendatuna avaldas Alyson Draper Facebookis postituse, milles kirjeldab ausalt, kui õudne tema kogemus oli.
«Minule on tehtud hiline abort. See pole üldse nii, nagu Trump kirjeldas. Palun ärge laske sel oma häält mõjutada. Palun lugege minu kogemust:
Ma pidin tegema hilise abordi. See oli kõige kohutavam hetk minu elus. Veelgi hullemaks tegi selle see, et Utah osariik oli selle keelustanud.
Mul oli üks surnud kaksik. Teisel oli raskekujuline spina bifada (sünnidefekt - toim.). See oli nii raske, et ta aju oli kasvanud koljust väljapoole ja selgroog oli avatud. Polnud mitte mingit lootust ega ühtki meditsiinilist imet, mis oleks võinud teda päästa. Meie unistused olid purunenud. Need kaksikud olid eostatud tänu kunstlikule viljastamisele. Ma olin nelikümmend ja rohkem rasedusi ei olnud mulle ette nähtud.
Oodates eetikakomitee ja tervishoiuasutuse otsust, kas minu juhtumi puhul on vajalik tegevus õigustatud või mitte, veetsin 12 tundi haigla põrandal ja üürgasin nutta. Surnud loote tõttu oli minu tervis ohus. Konsulteerisime abikaasaga ka meie piiskopiga, kes kinnitas, et see tuleb ära teha ja et see ühtib Viimse Aja Pühade suunistega. Piiskop tuletas mulle meelde, et mul on kodus kuus last (kärgpere), kes vajavad oma ema elusana.
Abort oli jube. See tehti väga õrnalt, keisrilõikena, jättes beebid lootekottidesse. Elav beebi lahkus väga kiiresti.
See oli kohutav. Mulle tundub, et see mõjutas ka minu kallist arsti, kes ei olnud kunagi varem pidanud rasedust katkestama. Mul tekkis traumajärgne stressihäire, mida pidin aastaid ravima, ja peamiselt tekkiski see seetõttu, et pidin üldse aborti tegema.
Riik ei peaks sekkuma naise ühe kõige valusama otsuse tegemisse. Keegi ei kisu hilise abordi puhul kõhust beebisid välja. Seda tehakse alati humaanselt ja vaid sellistes olukordades, kus loode on eluvõimetu või tugeva puudega ja/või ema tervis on ohus.
Palun ärge andke oma hääl kandidaadile, kes võtab sellise otsuse ära naiselt, kes peab surema või on sunnitud kandma eluvõimetut loodet sünnitähtajani. See otsus on nii valus ja nii kohutav, et see peaks kuuluma ainult lapse vanematele ja arstile.»


description: Ilmselt mõtlevad kõik pruudid, et see või teine asi oleks võinud olla teistmoodi. Üks ühine nimetaja, mida enamik pruute mainis on see, et väiksem on parem.

title: Pruudid paljastavad, mida nad oleksid pulmapäeval teistmoodi teinud

maintext:
Abieluleht 1931. aastal: anduma peaks naine ikka siis, kui tagajärgi majanduslikult kroonida võidakse
Kui võtta tänapäeva naisi ja õieti neidusid niisugustena, nagu nad ajakirjanduses peegelduvad, siis peab küll küsima: «Missugune peab tänapäeval neiu olema, et ta kõlbaks enam-vähem korralikumale, moraalsele ja eeskujulikule noormehele heaks ja lõbusaks seltsiliseks?» Nii küsib 1931. aasta 22. veebruari Abielulehe numbris õnnetu kirjasaatja.
Pulmakleitide trendid 2016
Pulmadehooaeg on täies hoos. Kas sul on pulmad ukse ees ja murrad pead, millist kleiti kanda ning sooviksid teada, millised on 2016. aasta pulmakleitide trendid? Klassikaline siluett ja pitsist elemendid on moes hooajast hooaega ning üsna etteaimatavad, kuid õnneks on tegijaid, kes pakuvad üllatusi ja on katsetanud täiesti uusi lähenemisi, kirjutab osta.ee moeblogi.
Üks asi, millele tulevased pruudid kulutavad mõttetult palju raha
Pulmade korraldamine pole sugugi odav lõbu. Lisaks kõigile planeeritud kuludele võib ette tulla ka ootamatuid asju, mille eest pead lisaraha välja käima, mistõttu oleks mõistlik pulmadeks korralikult raha varuda.
Seitse kõige hullemat asja, mis pulmades on juhtunud
Pulmaplaneerijad avaldavad kõige hullemad asjad, mis on pruudi või peigmehega juhtunud.
Pulmahoroskoop: milline on sinu tähtkujule parim paik abiellumiseks?
Kas sa oled romantilise hingega ja soovid sensuaalseid pulmi eksootilisel saarel? Võib olla meeldib sulle Pariisi elegantsus ja šikk õhkkond. Loe ja saad teada, milline koht maailmas on sinu tähtkuju jaoks sobivaim pulmapaik.
Vaata, milline näeb välja miljardeid maksnud pulm
Venemaa miljardäri Mikhael Gutserievi 28-aastane poeg Said Gutseriev abiellus oma kallima, 20-aastase Khadija Uzhakhovsiga ja nende pulmapidu võtab lausa sõnatuks.


description: Kohvikute nädala pakkumistest sai osa 7000 külalist. Külalised hindasid Pärnu parimaks kohvikuks Cafe XS-i.

title: Pärnu Kohvikute Nädala külaliste lemmikud olid mereannid ja kama magustoit

maintext:
Kohvikute nädala külalistelt saadud tagasiside põhjal selgusid külaliste lemmikroad. Parimaks eelroaks hindasid külalised MUM Cafe mereannihautist. MUM Cafe perenaise Maarit Kõrgekivi sõnul tuli kokkadel sel perioodil mreande valmistada enam kui 1200 korral. «Olime üllatunud, et külaliste huvi nii suur oli ja enamus lauad olid kohvikute nädala perioodiks broneeritud. Külaliste soovil on mereandidel meie menüüs tähtis roll ka peale kohvikute nädalat,» lisas Kõrgekivi.
Külaliste hinnangul oli kohvikute nädalal serveeritud parim dessert Mon Ami kama posset. Mon Ami perenaise Liis Leismanni sõnul oli nende sooviks leida menüüd koostades retsept, mis aitaks rahvuslikku toiduainet kamajahu uues põnevas võtmes esile tuua. «Meil on hea meel et külalised meie magusroa nii hästi vastu võtsid,» kinnitas Leismann.
Mon Ami kama posset / Pärnu Kohvikute Nädal
Pärnu abilinnapea Rainer Aaviku sõnul õnnestus kohvikute nädal igati. «Hea meel oli näha, et kohvikud olid oktoobrikuus külalistest pungil ja vaba lauda ilma ette broneerimata raske saada. Pärnus algatatud teemanädalad on heaks võimaluseks nii pärnakate kodudest väljameelitamiseks, kui ka suurepäraseks põhjuseks suvepealinna külastamiseks väljapool hooaega,» nentis Aavik. Paljud linnakülalised kinnitasid, et sõitsid pealinnast spetsiaalselt kohvikute nädalale kohale ja on tänulikud idee algatamise eest. «Külaliste hinnangul on kohvikute nädal tore traditsioon. Leiti, et kampaania periood võiks olla veelgi pikem, kuna selle ajaga ei jõuta kõiki huvipakkuvaid kohvikuid külastada. Samuti tegid külalised ettepaneku korraldada Pärnu Kohvikute Nädalat mitmel korral aastas,» jätkas Aavik.
Kohvikute nädala küsitlusel osales ligi 3000 külastajat. Tagasiside saamiseks kasutati andmete analüüsimisel kaalutud keskmise meetodit. Pärnu Kohvikute Nädal toimus 1.-9. oktoobril 2016, eesmärgiga tutvustada Pärnu kohvikuid nii pärnakatele kui ka linnakülalistele ning suurendada kohvikute külastamist madalhooajal. Osalevad kohvikud pakkusid kampaanianädalal salatist, desserdist ja tassist teest või kohvist koosnevat einet hinnaga 7 eurot. Kohvikute nädal viidi ellu koostöös ettevõtjate ja Pärnu Linnavalitsusega.


description: Suhted on rasked. Naised ja mehed on kohati justkui isendid eri planeetidelt. Siin on mõned head näpunäiteid, kuidas vastassugupoolt paremini mõista.

title: Meestele: kuidas hoida oma naist õnnelikuna?

maintext:
Dr John Gray on koostöös Match.com-iga pannud kokku näpunäited, mis aitavad meestel paremini naisi mõista.
1. Empaatiavõime
Kuigi naine võib olla õnnelik, et üritad igal võimalikul viisil tema muredele lahendust leida, teeb naist veel õnnelikumaks, kui mees suudab tema tunnetega suhestuda enne lahenduse otsimist. Ära mõtle lahendusi välja samal hetkel, kui ta oma muredest räägib. Lihtsalt kuula.
2. Väikesed kingitused
Naistele meeldivad märgid sellest, et nad on olulised. See ei pea olema midagi suurt ja kallist. Lilled ilma mingi põhjuseta või tema lemmikmaius on piisav, et teha tema päev paremaks.
3. Komplimendid
Naistele on komplimendid liikumapanevaks jõuks. Kui naist iga päev kiita on ta suul vaid naeratus. Kuigi naistele meeldib, kui nende välimust hinnatakse, meeldib neile rohkem, kui tehakse kompliment tema huumorimeele ja enesekindluse kohta.
4. Väikesed teened
Kui tead, et naisel on tööl olnud raske päev, võta söögitegemine oma õlule. Niida muru, kui sa tead, et naine on selle töö edasi lükanud. Need pisiasjad teevad naise meele heaks ning näitavad talle, et sa tahad teda õnnelikuks teha.
5. Puudutused
Naistele meeldib, kui mees päeva lõpus leevendab stressi, masseerides tema jalgu, selga ja kaela. Mehi aga erutab füüsiline puudutus. Naine on õnnelik, kui mees suudab end sel hetkel tagasi hoida.
6. Austa tema siseringi
Naised on loomu poolest väga pere- ja sõpradekesksed. Kui mees suudab võtta aja maha, et rohkem naise pere ja sõpradega tutvust teha, oskab naine seda väärtustada. Sa ei pea kõigiga sõbraks saama, lihtsalt mõistma, miks naine hindab oma sõpru nii kõrgelt.


description: Tihtipeale olen kuulnud väidet, et looduskosmeetikaga ei saa teha tugevat õhtumeiki, sest seal ei ole nii katvaid jumestuskreeme ja erksaid värve. Tahan selle väite kummutada, sest kosmeetikatööstus on nii palju edasi arenenud, et praegu suudetakse ka looduslikest toimeainetest need kõige tugevamad pigmendid välja tuua. Lisaks sellele on need tooted ka nahasõbralikud. Kes igapäevaselt peab end meikima sellel on ju kindlasti oluline nahale kanda ainult kvaliteetseid meigitooteid.

title: Ilu-lounge: moodne õhtumeik looduskosmeetika abil

maintext:
Seekord tegin moodsa sügismeigi just looduskosmeetika toodetega ja arvestasin ka sellega, et suvine rõõmsavärviline garderoob asendub sügiseste tumedamate toonidega ja seega ka meik peab riietusega sobima.
/ Tootjad / Postimees
Jumestuskreemiks valisin The Bodyshop Fresh Nude Foundation (sahara light 030), mis katab kõik iluvead ja on sobilik just õhtumeigi tegemiseks, kuna püsib kaua.
Meigi kinnitasin Glo Minerals mineraalpuudriga, mis jätab nahale kauni mati tulemuse.
Põskede modelleerimiseks kasutasin Glo Minerals paletti, millega saab ka vajadusel nina ja silmi modelleerida.
Simameigis on oluline ripsmepiir ääristada tumeda pliiatsiga, näiteks Annemarie Börlind Eye Liner Pencil Black – see toob heleda silmavärvi eriti esile!
Hajutasin pliiatsijoone musta lauvärviga Couleur Caramel Eye Palette 12 valikust ja kulmuluule sügavuse andmiseks kasutasin pruunikaid toone samast paletist.
Ripsmetušiks kasutasin Glo Minerals Lash Boosting Mascarat, mis annab kaunilt paksud ripsmed ja ei ärrita ka tundlikke silmi.
Selle meigi tähelepanu keskmeks on moodsat tooni lillakad huuled, mille saavutasin nii, et kontuurisin huulejoone lillaka huulepliiatsiga ja seejärel kandsin peale Annemarie Börlindi huulepulga tooni Raisin Cream.
Mööda ei saa minna ka kulmudest, sest mood soosib küllaltki konkreetseid ja tumedaid kulme! Kõige paremini saab kulme modelleerida lauvärvidega, näiteks Dr. Hauscka kulmu- ja lauvärvi paleti abil. Sealt leiavad õige tooni nii blondid kui brünetid ja lisaks saab seda kasutada ka lauvärvina.


authors:
Kai Tamm
Raamatu
Numeroloogia. Leia Oma Õnne Valem

description: Kas oled mõelnud, miks vahel saadab sinu ettevõtmisi edu aga teinekord kõik lausa viltu veab? Eesti tuntuim numeroloogia ekspert Kai Tamm kirjutab oma äsjailmunud raamatus «Numeroloogia. Leia oma õnne valem», kuidas valida igaks tegevuseks soodsaim ajamoment, et igat sinu ettevõtmist saadaks edu.

title: Koosta oma numeroloogiline horoskoop: mida toob sulle oktoober?

maintext:
Arvude sümboolikal põhinevat numeroloogiat kasutasid juba vanad egiptlased, kaldealased, hindud, hiinlased, kreeklased jpt rahvad.
Numeroloogia üks eesmärk on energia säilitamine. Inimene, kes alustab mingit tööd valimata selleks õiget ajamomenti, teeb valesid samme ja kaotab kasutult palju energiat. Numeroloogiat kasutades saame aga vältida halba ja korrata head.
Numeroloogia võimaldab minna väga detailseks ja iga inimene saab välja arvutada, milline isiklik aasta või isiklik kuu tal hetkel on ja teada saada, milliseid võimalusi ja valikuid see talle pakub.
Kui tahad teada, milline isiklik kuu on sulle oktoober, siis selle teadasaamiseks tuleb kõigepealt välja arvutada, milline isiklik aasta sul on.
Isiklikku aastat arvutatakse järgmiselt: liidetakse kokku oma sünnikuupäev, sünnikuu ja kalendriaasta.
Näide: isikule, kes on sündinud 5.02.1988 on aasta 2016 isiklik aasta 7.
5+0+2+2+0+1+6=16; 1+6=7.
Meisternumbreid 11 ja 22 kokku ei liideta, kui sinu põhinumbrites (hingenumber, elutee number, nimenumber) esineb mõni meisternumber.
Isiklikke kuid arvutatakse järgnevalt: isiklikule aastale liidetakse kalendrikuu.
Näide 5.02.1988 sündinu isiklik aasta 2016 on 7. Kui soovitakse teada, milline isiklik kuu on oktoober, siis liidetakse 7+1+0=8. Detsember on 7+1+2=10; 1+0=1
ISIKLIK KUU 1
Tuleb loota ainult endale. Reisid, töö- ja ärikontaktid ning ost-müük võivad olla väga kasulikud. See kuu soodustab julgust, täpsust ja vastutust nõudvate plaanide elluviimist. Kasuta oma originaalsust ja tegutse! Samas, kui olukord seda nõuab, oska ka loobuda.
ISIKLIK KUU 2
Ole äärmiselt ettevaatlik oma tegudes, kuna tulemused võivad olla täiesti ettearvamatud. Sisemine rahutus, kalduvus närvilisusele, suutmatus kontrollida oma emotsioone ja hingelise tasakaalu puudumine – kõik see võib olla paljude vigade põhjuseks: ebaõiged otsused, katkestused jne. Tuleb olla diplomaatiline, teha koostööd, säilitada eneseväärikus. Hoolitse oma tervise eest! Toeta rahu ja õiglust. See on «kivide kogumise» kuu.
ISIKLIK KUU 3
Üldiselt väga kasulik kuu. Võib tuua muutusi, mis on seotud professionaalse tegevuse või perekonnaasjadega. Pead teadma, mida tahad ja olema kindlam ning otsustusvõimelisem kui muidu. Ära unusta omakasupüüdmatust.
Tuleks lahendada finantsküsimusi, planeerida tulevikku, parandada töiseid kontakte ja isiklikke suhteid. Ole sõltumatu ja originaalne. Kasuta oma loovaid andeid. Otsi uusi tutvusi, võta osa ühiskondlikust tegevusest ja meelelahutuslikest üritustest.
Kasuta eneseväljenduseks oma loovaid andeid.
ISIKLIK KUU 4
Võtmesõna on töö. Raja oma tulevikule kindel vundament. Ole praktiline, pane tähele pisiasju, loo enda ümber korda ja süsteemsust. Püüa lõpetada kõik varem alustatud asjad. Võib teha kõike, kuid kindla tulevikuperspektiiviga. Soodne teha remonti ja kõike muud, mis muudab elu ilusamaks ja mugavamaks. Ära tee ebareaalseid tulevikuplaane!
ISIKLIK KUU 5
Ettevaatust – punane tuli! Hädavajalik on tugevdada valvsust ja usaldada kainet mõistust. Sel kuul võivad sind ähvardada kõikvõimalikud kaotused, õnnetusjuhtumid ja saatusepöörded. Ei tohi riskida millegagi. Rohkem kui kunagi varem pööra tähelepanu oma tervisele! Tuleb töötada viljakalt ja hoolitseda oma lähedaste eest.
Ette võib tulla palju muutusi. Uued huvid, inimesed, paigad, reisid. Ära käi vanu radu. Soodne tegeleda reklaamiga.
ISIKLIK KUU 6
See kuu nõuab sinult teadlikke pingutusi, sest tagajärjed sõltuvad vaid sinust endast. Plaanides võib ette tulla teatud raskusi, takistusi või seisakuid. Hoia sisemist tasakaalu, distsipliini ja rahu ning püüa üle olla ebameeldivatest situatsioonidest. Hoolitse oma tervise eest. Pööra tähelepanu kodule, perele. Tunneta oma kohustusi ja vastutust. Loo enda ümber ilu ja harmooniat. Ka hea muusika on omal kohal.
ISIKLIK KUU 7
See on mõtiskluste ja sisevaatluse kuu. Tuleb kuulata oma «sisemist häält», sest praegu aitab see teha sul õigeid otsuseid. Ole kannatlik ja praktiline. Ära räägi oma plaanidest liiga palju. Suurt rolli mängivad sõprussuhted. Soodsad on reisid puhkuseks ja õpinguteks. Kosutav on viibida looduses. Puhka ja omanda teadmisi müstikast, filosoofiast, religioonist, erinevatest teadustest. Seda, millega tegeled, tuleb arendada täiuseni, siis saadab kõiki sinu ettevõtmisi edu.
ISIKLIK KUU 8
Neil päevil võib korda saata suuri asju, kuid kõik peab olema hästi läbi mõeldud. Võid leida endas varjatud energiaallikaid ja sisemist magnetismi. Ole hea ja andestav. Abisaamiseks võid julgelt pöörduda kõrgemalseisvate isikute poole. Võib avaneda palju uusi võimalusi. Mõningad väljaminekud võivad tuua kasu, kuid kontrolli ja korralda eriti hoolega oma rahaasju, sest kui väljaminekud ületavad sissetulekuid, on kuri karjas pikaks ajaks.
ISIKLIK KUU 9
See kuu on tähtis ja võimalik, et sul tuleb ületada igasugu takistusi ja raskusi, mis on seotud eelnenud perioodiga. See on ka enesesalgamise kuu, arenda kannatlikkust. Teeni ja aita omakasupüüdmatult teisi, sest see toob ainult kasu. Tulevikuplaanides ole ettevaatlik! Vaatamata sellele, et konfliktsituatsioonidest, kaotustest, reeturlikkusest ja pettustest ilmselt puudu ei tule, mõistad sa aja jooksul selle kuu kasulikkust. Kuid omamoodi on see ka kõrgendatud aktiivsuse kuu. Tee kokkuvõtteid, kui see on vajalik, siis taasta mõranenud või katkesta mittevajalikud suhted. Soodne kuu igas mõttes suurpuhastuseks.
Pikemalt saad lugeda Kai Tamme raamatust «Numeroloogia. Leia oma õnne valem».
Numeroloogia. Leia oma õnne valem. / Kirjastus Tulp
Raamat «Numeroloogia. Leia oma õnne valem»
Eesti kõige tuntuma numeroloogia eksperdi Kai Tamme eneseabi võtmes kirjutatud raamat «Numeroloogia. Leia oma õnne valem» toob lugejateni lihtsalt ja arusaadavalt põhjaliku ülevaate numeroloogiast ja selle kasutusvõimalustest.
Me kõik soovime olla õnnelikud ja edukad ning elada head ja täisväärtuslikku elu. Selleks tuleb meil eelkõige õppida tundma ennast. See aga omakorda aitab mõista teisi inimesi, muutuda terviklikuks ja harmooniliseks isiksuseks.
Inimese põhinumbrid moodustavad ühtse terviku. See on kui materjal, millest inimene loob vabal valikul oma elu.
Numeroloogia vaatleb numbreid kui võtit, mille abil saab avada inimese olemust ja aru saada tema käitumisest.
See raamat on teejuht õnneni. Raamat aitab meil avastada enda sisemist mina ja teed, mida mööda siin elus käime. Raamatust saab teada, kuidas numeroloogia abil säilitada energiat, teha õigeid valikuid õigel ajahetkel, vältida halba ja korrata head. Et iga päev meie elus oleks õnnelik.
Kirjastus Tulip, 240 lk


description: Michigani osariigi ülikoolis tehtud uuring näitab, et soliidses eas meestel on tihti seksides suurem oht südamehaigustele.

title: Uuring: seks on vanemas eas meestele eluohtlik

maintext:
Uuring vaatles 2204 inimest, kelle vanus jäi vahemikku 57-85 aastat. Esimesed andmed pärinevad aastast 2005 ning samadelt inimestelt võeti tulemused ka viis aastat hiljem.
Et mõista, kuidas seks mõjutab südametegevust, mõõtsid teadlased osavõtjate vererõhku, pulssi ja vere plasmas sisalduva C-proteiini hulka. Lisaks võeti arvesse südamerabandusi ja lõpuks ka südamepuudulikkust.
«Ootamatult avastasime, et seksides rohkem kui kord nädalas, on risk südameveresoonte haigustele vanemas eas meeste puhul kahekordne, võrreldes seksuaalselt mitteaktiivsete meestega,» ütles uuringu läbiviija Hui Liu pressiväljaandes. «Lisaks, meestel, kes seksi rohkem naudivad, on suurem oht südamehaigustele, kui nendel meestel, kes seksi niivõrd ei naudi.»
Naistel on aga vastupidi. Kõrges eas tihedalt seksimine vähendab naise ohtu kõrgele vererõhule ning südamerabandusele, infarktile ja ka südamepuudulikkusele.


description: Teinekord ei pruugi me tähelegi panna, et mõni meie rutiinne harjumus on kahjulik mitte ainult meile endile, vaid ka meie lähisuhtele.

title: Kuus harjumust, mis võivad su suhte hävitada

maintext:
Lifescript loetleb harjumusi, mis võivad suhtele saatuslikuks saada.
1. Sõltuvus. Ükskõik, milline sõltuvus, olgu selleks siis liiga sõbralikud suhted alkoholi, droogide, šoppamise või hasartmänguga, ajavad peagi suhte kraavi. Ohumärgiks on tunne, et oma armastatud tegevusega sa justkui petaks oma kallimat ning sa varjad seda tema eest.
2. Seksi vältimine. Kui sa avastad, et leiad aina rohkem vabandusi, miks mitte partneriga seksida, on su suhe tõenäoliselt halval teel. Küsi endalt, miks sa enam ei tunne tõmmet oma kallimaga intiimne olla.
3. Te ei suhtle. Kas iga teie püüd suhelda lõppeb tüliga? Siis on aeg mõelda, mida te valesti teete. Katsuge suheldes vältida süüdistusi, väljendage oma tundeid enda seisukohast. Vajadusel otsige abi väljaspoolt. Kommunikatsioon on iga suhte alus!
4. Sa kohtled oma kallimat kui vaenlast. Kui sul on halb päev, ei ole see ettekäändeks tüli norida. Kui sa vajad natuke ruumi, küsi seda. Ära unusta, et suhtes olete te teineteise suurimad toetajad – pidev kritiseerimine ei ole kindlasti toetuse näitaja.
5. Te ei aruta rahaasju. Kehvad finantsplaanid tekitavad suhetes palju pingeid. Kui te ei ole omavahel rahaasju arutanud, siis on viimane aeg see ette võtta!
6. Te unustate pisiasjad. Igapäevase rahulolu alustalaks on teineteise hindamine ja väärtustamine. Leidke aega teha üksteisele komplimente, ärge laske partneril unustada, et ta on teile oluline.


description: Sõprussuhe partnerite vahel võib olla üheks väga oluliseks alustalaks, mis suhet üleval hoiab. Igatahes halba ei saa tõeline sõprus kaaslaste vahel küll teha. Sõprus tähendab tavaliselt naeru ja lõbu ning tingimusteta armastust, mida leidub ainult tõelise sõpruse puhul.

title: Seitse märki, et su partner on sinu parim sõber

maintext:
Panime Bustle’i vahendusel kirja mõned märgid, mis viitavad sellele, et olete oma partneriga parimad sõbrad.
1. Sa tunned ennast tema juuresolekul sada protsenti mugavalt
Sa võid olla sina ise ja sa võid oma partneriga rääkida kõigest, sest sa ei karda, et ta sind selle põhjal arvustaks. Ta armastab ja aktsepteerib sind täpselt sellisena, nagu sa oled ja laseb sul olla sina ise.
2. Sa tahad, et ta oleks kogu aeg sinuga
Ükskõik, kas sa lähed sõprade või perega välja, siis ta tahad, et ta oleks sinuga, sest sa päriselt naudid ta seltskonda. Sa ei kutsu teda sellepärast kaasa, et sa oled kohustatud, vaid sellepärast, et sa tahad teda endaga kaasa.
3. Ta toetab sind
Tema usub sinusse alati, isegi siis, kui sa ise endasse ei usu. Su partner toetab ja innustab sind oma unistuste poole pürgima. Ta on sulle toeks nii heas kui halvas.
4. Sa tahad temaga kõike jagada
Sa tahad kõike, mis sinuga juhtub, temaga jagada. Ükskõik, kas sul läks hästi või halvasti, juhtus midagi naljakat või miski ajas sind närvi, siis tema on esimene, kellele sa seda rääkida tahaks.
5. Te mõtlete ühtemoodi
Sa tead, milline ta on ja te põhimõtteliselt suudaksite üksteise lauseid lõpetada. Mõnikord tundub, et ta teab sind paremini, kui sa ise ennast tead.
6. Teil on koos lõbus
Kui te koos olete, siis teil on tore ja lõbus. Ükskõik, mida te teete, te naudite üksteise seltskonda ja tema on tõenäoliselt see inimene, kellega sa tahaksid lifti kinni jääda.
7. Ta tõesti kuulab sind
Ta kuulab, sest ta hoolib ja tahab sulle toeks olla. Kõige olulisem on see, et ta tunneb sind ja saab sinust aru. Ta kuulab sinu mõtteid ja arvamust, sest ta armastab ja austab sind. Loomulikult tahad sa talle samamoodi toeks olla, sest lõppude lõpuks ta sinu parim sõber ja kaaslane.


description: Austraaliat on raputanud personaaltreener Chelcie Cookson, kes pakkus kodutule toetuseks spordiklubi liitumist ning lisas, et see ongi tähtsam kui voodi, kus magada.

title: Treener kodutule: spordiklubipääse on tähtsam kui voodi, kus magada!

maintext:
Sydneys tegutsev 24-aastane treener teeb sageli kodutute keskustes vabatahtlikutööd, kirjutab news.com.au. Oma hiljutises Facebooki-videos, mida on praeguseks vaadatud üle 54 000 korra, räägib Chelcie, kuidas hiljaaegu kohtus ta kodutu Steveniga ning pakkus, et ostab talle liitumise spordiklubisse.
«Kui ma hiljem mediteerisin, sain ma ühtäkki aru, mida saaks ma sellele mehele pakkuda, et tema elu täielikult muuta,» räägib Chelcie videos. «Ma mõistsin, et vastus on: treeningud. Trenn on lahendus nii paljudele asjadele.»
Treener nimelt järeldas, et lisaks jõusaaliligipääsule saab Steven nii ka tasuta end regulaarselt pesta. Steven ei olnud alguses asjaga nõus, kuid nüüd olevat Cooksoni kinnitusel pardal.
Internetikommentaatorid olid aga kriitilised, küsides Chelcielt, miks ta ei paku mehele midagi, mis teda päriselt aitaks – peavarju, toitu... «Jah, spordiklubipääse on tähtsam!» õigustas end Chelcie. «Voodi, milles magada, lubab tal puhata, kuid samas annab talle võimaluse edasi teha sama jama, mida ta on teinud senini – magada päevad läbi. Ma aitan teda millegagi, mida ta iial ise enda heaks ei viitsiks teha ja see on ligipääs treeningutele.»
Cookson usub kindlalt, et toit ja peavari on vaid ajutised lahendused kodutusprobleemile, tema püüab läheneda teistmoodi: anda inimesele tagasi energia ja eneseusk. «Ma tahan talle näidata, et mul on temasse usku. Kui sa oled enesekindel ja õnnelik, oled sa võimeline saavutama mida iganes!»


description: Eile, 5. oktoobril, said kutsutud külalised osa Venemaa orgaanilise kosmeetika Natura Siberica esinduskaupluse meeleolukast avamisest Viru Keskuse esimesel korrusel.

title: Galerii: Venemaa looduskosmeetikabrändi poe pidulik avamine

maintext:
Ühiselt tutvuti rohkete auhindadega pärjatud brändi erinevate tootesarjadega, nauditi esimesi spaaprotseduure ning saadi osa maitsvatest suupistetest, vitamiinirikkast käbimoosist ja astelpajujoogist ning ei puudunud ka kombekohane klaas kihisevat. Kõik külalised said kingitusena kaasa ka kohapeal värskelt pressitud pudeli Siberi seedrimänniõli.
Natura Siberica on esimene Venemaa päritolu kosmeetikabränd, mis kasutab oma toodetes ainult ülikvaliteetseid orgaanilist päritolu koostisosi. Enamik kasutatavast toorainest pärineb Siberi puutumatust loodusest, mille taimed on karmide ilmastikutingimustega kohanemiseks arendanud välja eriti tugeva kaitsevõime ning sisaldavad rohkelt antioksüdante. Just need omadused on Natura Siberica teadlased kandnud üle ka toodetesse.
Natura Siberica sarja kuuluvad näo-, keha- ja juuksehooldustooted, aga ka orgaaniline dekoratiivkosmeetika ning spetsiaalselt väikelastele mõeldud sari. Esinduskaupluses on esindatud kogu nende toodete valik, sealhulgas Oblepikha Siberica Professional sari, mis põhineb hinnalisel astelpajuekstraktil ja –õlil, premium spaahooldussari Fresh Spa ja eksklusiivselt meie turule mõeldud Natura Siberica Loves Estonia sari, mille koostises on naturaalset saialille ning Eesti rahvuslille - rukkilille, ekstrakti.
Lisaks pakub Natura Siberica oma poe klientidele ainulaadset võimalust saada kohapeal osa unikaalsetest spaahooldustest, milleks kasutatakse nende enda professionaalset spaahooldussarja Fresh Spa. Näo- ja kätehooldusi tehakse butiigi mugavas ja privaatses SPA-nurgas, kätehoolduste hinnad algavad 15st ja näohoolduste hinnad 25st eurost.
Kõikidele klientidele, kes teevad üle 60eurose ostu, kingib Natura Siberica tasuta kätehoolduse. Põnevaid üllatusi jagub esinduskaupluses veelgi, kuna kolm korda päevas on poe külastajate jaoks happy hour, mil kõikidele klientidele antakse kingituseks kaasa pudel kohapeal värskelt pressitud Siberi seedrimänniõli. Vitamiinidest, omega rasvhapetest ja mikroelementidest pakatav seedrimänniõli on võimas antioksüdant, mis tõstab naha loomulikku kaitsevõimet, võitleb vananemisilmingutega ning parandab naha ja juuste struktuuri.


description: Siin on mõned nõuanded, kuidas saada ämmaga hästi läbi.

title: Kuidas ämmaga hästi läbi saada?

maintext:
Ära proovi temalt poega ära võtta. Nüüd on su mehe elus kaks olulist naist, kelle vahel peab ta oma aega jagama. Veendu, et tal oleks aega oma ema jaoks, vahendab Female First.
Veeda oma ämmaga aega. Vii ta kohvile või poodidesse ja proovi temaga hästi läbi saada.
Mõtle oma ämmast nagu ta oleks su kasuema. Kui sa ei saa mingil põhjusel oma emaga ühendust, siis pöördu oma ämma poole, ka tema võib sulle väärt nõua anda.
Kuula teda. Ta teab su meest kauem kui sina. Kui on üldse keegi veel, kes teab, kuidas su mehega hakkama saada, siis on see su ämm.
Ära pane pahaks, kui su mees veedab temaga koos aega. Kui sul mehel on tarvis iga nädal oma ema näha, siis ära pane seda pahaks.
Näita ja räägi oma ämmale, kuidas sa ennast tunned. Kallista teda ja räägi talle, kuidas sa ennast tunned. Mida ausam sa oled, seda vähem su ämm teie suhte pärast muretseb.
Jää iseendaks. Proovi olla aus, aga katsu mitte oma ämma mehe kuuldes sõimata. Ütle, mis sul öelda on, aga tee seda viisakalt ja austa oma mehe ema.
Kiida oma meest. Su ämmal on kindlasti hea meel kuulda, et ta poeg teeb sind õnnelikuks.
Ole lahke kogu oma mehe perekonna vastu. Ole viisakas ja ära tekita perekondlikel koosviibimistel probleeme või pingeid isegi, kui sa alati ei nõustu kõigega, mis nad räägivad.
Ütle oma ämmale, et sa armastad tema poega. Su ämm tahab teada, et sa armastad tema poega ja te olete üks tiim.


description: Ilmad lähevad järjest külmemaks, inimesed ei ole enam väljas nii aktiivsed ja näiteks jõusaali asemel on palju toredam kodus süüa ja diivanil lesida. Süües kasvab isu ja muuhulgas ka kaalunumber, aga mitte sellel sügisel. Mida teha, et sügisel paar kilo kaalust alla võtta?

title: Kuidas sügisel kaalu kaotada?

maintext:
Ainult paari lihtsa nipiga on võimalik mõned lisakilod kiirelt kaotada, vahendab PureWow.
Vaheta pasta suvikõrvitsa vastu
Tundub kahtlane, aga tegelikult saab makaronid ideaalselt suvikõrvitsast tõmmatud ribadega asendada. Suvikõrvits on maitsev ja asendab ideaalselt pastarolli toidus ja sisaldab palju vähem kaloreid.
Mine välja sügisilma nautima
Mine jookse, kõnni või matka looduses. Sügis on nii värviline ja ilus aeg väljas olemiseks ning kerge liikumine kiirendab seedimist ja põletab kaloreid.
Söö hooajalisi supertoite
Kui sul on vähegi võimalus, siis hoidu töödeldud toitudest ja osta kõrvitsat, maguskartulit, Brüsseli kapsast, pirne ja lillkapsast. Need on kõige paremad hooajalised köögiviljad, mis annavad vähe kaloreid, aga sisaldavad palju vitamiine ja toitaineid.
Korja õunu
Õunte korjamise juures on kaks head asja. Esiteks on õunad maitsvad ja tervislikud ja teiseks, kui sa neid ise korjad, siis see on kerge treeningu eest.
Riisu lehti
Lehtede riisumine on suurepärane trenn, mida sa saad teha värskes õhus ja lisaks saad aia kenasti puhtas.


description: Selge on see, et enamikel inimestel pole võimalik iga hooaja alguses tervet gardroobi välja vahetada ning tegelikult pole seda vajagi teha. Trendijoonel püsimiseks ei pea poode tühjaks ostma, kirjutab 1182.ee blogi.

title: Sügise must have rõivad ja aksessuaarid

maintext:
Kuigi võib tunduda, et moega kaasas käimiseks on vaja iga sügis- ja kevadhooaja alguses terve riidekapp viimase asjani väja vahetada, siis tegelikult pole sellisel asjal mingit mõtet ning kui eesmärgiks on tõesti ülitrendikas välimus, on võimalik see saavutada ka pankrotti sattumata. Vaja on lihtsalt teada, mis on hooaja võtmeesemed ning nende seast siis endale meelepärased ja taskukohased välja valida.
Kuid, mis siis on need must have asjad sel sügistalvel?
Jalanõude puhul tasub endale hankida poolsaapad ning kindlasti kõrge kontsaga. Vältida võiks musta värvitooni ja valida midagi veidi särtsakamat punaste või roheliste värvitoonide hulgast. Poolsaabaste kõrval on tihedalt teisel kohal naiselikud sukksaapad, mida võiks kombineerida just seelikute ja kleitidega.
Kottide puhul on rõhk väikestel kottidel ning ühtviisi popid on nii seljakotid kui ka niiöelda ämberkotid, mida saab pealt kinni tõmmata. Kui kotil on silmapaistev rihm on kooslus täiuslik.
Ülerõivaste puhul tasub talvisemal perioodil endale hankida militaarstiilis mantel. Kuldsete nööpidega mudelid on kindlasti kõige ehedam ja ka trendikam valik. Kellele mantlid väga ei istu, siis militaarstiilis villane poolmantel annab samuti vajalikud trendipunktid. Jakkide puhul on must have aga hoopis nahktagi. Nahktagide puhul tasub teada seda, et kuna tegemist on moeklassikaga, siis ei tasu karta, et seda järgmisel hooajal enam kanda ei kõlba. Seetõttu tasub osta ka kvaliteetsem tagi, mida saab muretult mitu aastat kanda.
Kui rääkida ehetest, siis hooaja vaieldamatult kõige populaarsemad on 90ndatel ilma teinud niinimetatud chokerid ehk siis igasugused paelad, rihmad ja nöörid, mis hoiavad nii tihedalt ümber kaela, jättes mulje, et need kägistavad kandja ära. Siiski tasub teada, et vanem generatsioon arvab selliseid ehteid nähes kindlasti, et tegemist on koera kaelarihmaga.
Rõivaste puhul on esikohal kärbitud pikkusega ja küllaltki laiad püksid, mida on kõige õigem kanda poolsaabastega.
Kes on aga rohkem kleidiusku, siis sügise kõige hitimateks kleitideks on peenikeste õlapaeltega, läikivast materjalist ja pitsiga kaunistatud, esmapilgul öösärki meenutavad kleidid. Kuna sügishooaeg pole just kõige õigem aeg spagetjate õlapaeltega ringi käimiseks, siis peaks sinna alla panema T-särgi või siis hoopis kõrge kaelusega pulloveri. Muide, selliste komplektidega käivad maailma moemekades ringi kõige stiilsemad moetšikid.
Kui aga hing ihaldab hoopis kampsuni järgi, siis selle hooaja kõige ägedamad kampsunid on sellised, millel on üleliia pikad varrukad ning näpud välja ei paistagi. Värvitoonidest on esikohal maalähedased, neutraalsed värvitoonid.
Vaata 1182 blogist lähemalt, millised on selle hooaja võtmeesemed!


description: Meie kõigi eesmärk elus on olla õnnelik ja rahulolev, kuid sageli käitume me viisidel, mis selle eesmärgi saavutamisel kaasa ei aita.

title: Kuus õnnetute inimeste kahjulikku harjumust

maintext:
Loetleme Higher Perspective’i abiga käitumismustreid, mis muudavad meie elu õnnetumaks ning mida seetõttu oleks igati targem vältida. Õnn on paljuski valik, seega esimene samm võiks olla valida, et me vähendame nende tegevuste osa oma elus.
1. Pidev vingumine. Halamine ja vingumine on energia raiskamine, selle asemel võiksid sa oma energiat märksa produktiivsemalt ära kasutada. Püüa mõista, et ainult sina oled vastutav selle eest, mis su elus toimub. Hoia pea püsti ning püüa edasi liikuda.
2. Liigne kriitilisus. Suur osa õnnelik-olemisest on seotud sellega, kuidas sa iseend vaatad ja hindad. Kui sa end pidevalt kritiseerid, ei saagi sa kunagi õnnelik olla. Anna endale oma vead andeks, nii on lihtsam ka teiste ebatäiuslikkusega leppida.
3. Kahjulikud sõltuvused. Kui sa pole kunagi pidanud mõtlema, miks nii paljud inimese otsivad elus tasakaalu või miks kasutatakse väljendit «kõike mõõdukalt», siis on suur tõenäosus, et sa pole pidanud sõltuvusega rinda pistma. Mis tahes sõltuvus võib su elu täielikult põhja vedada.
4. Mineviku kahetsemine. Vingumine raiskab energiat, kuid minevikus elamine ning toona tehtud vigade kahetsemine võib olla isegi kahjulik. Uuringud on näidanud, et minevikuvigade üle stressamine võib suurendada kroonilise stressi ja depressiooni riski.
5. Tuleviku pärast muretsemine. Sama halvasti võib mõjuda tulevikusündmuste pärast muretsemine. Me ei saa teha midagi nende asjade osas, mis pole veel juhtunud, mis tähendab, et me peaksime püüdma elada hetkes ning olema valmis tegelema takistustega alles siis, kui need meie teele jõuavad.
6. Ebatervislik toidulaud. Kuigi see ehk ei tundu oluline, siis tegelikult näitab meie ebatervislik toidulaud sageli seda, et me pole õnnelikud. Stress ajab meid suhu pistma liigseid suhkruid või rasvu ning kaasnevad terviseprobleemid võivad viimsegi rahulolutunde röövida. Õigesti söömine annab meile rohkem energiat ning lisaks heale enesetundele töötab ka meie mõistus paremini.